“Ниқоб”сиз яшаш сирлари - 14 Ноября 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2016 » Ноябрь » 14 » “Ниқоб”сиз яшаш сирлари\n“Ниқоб”сиз яшаш сирлари\nКўпинча биз атрофимиздаги инсонларга ёқиш, уларнинг кўнглидагидек бўлиш учун ҳаракат қиламиз. Юриш-туриш, гапириш, ҳаттоки, кийиниш ва бошқа-бошқа ҳолатларда бировларнинг фикрига қараб, иш қилиш ҳаммасидан осон, қулайроқдек туюлади. Лекин унутманг, ўзгалар йўриғига юрган ҳолда бахтга эришиш мушкул. Бошқаларнинг муҳокамасидан қочиш эвазига нималарни йўқотаётганингиз ҳақида ҳам ўйлаб кўринг... Аминмизки, актёрлик қилмай яшаш сизга қулай бўлиши, шубҳасиз!\nПарда ортига нимани яширмоқчисиз?\nСизни нима ўзингиздан уялишга мажбур қилади? Ўзгаларнинг кўзидан ниманидир яширишни истаган ҳолатдагина инсон қобиққа ўралиб олади. Парда ортида қолишни хоҳлаган нарсангиз нима эканлигини аниқлаб, ўша мавзуда очиқ гапиришга ўзингизни руҳан тайёрланг! Єандай бўлсангиз, оммага ўзингизни ана шундай кўрсатишга ўрганинг. Ҳаётда актёрлик қилишга одатланганлардан одамлар ўзини олиб қочишини ёдда тутинг. Статистикага кўра, ташқи кўриниши ва турмушида муаммоси бор инсон атрофдагилар билан ўзини қийнаётган мавзуда нолиганидан кўра, ҳазил-мутойиба билан суҳбатлашиш йўлини танласа, тингловчилари ва ёрдам қўлини чўзувчилари кўп бўлар экан.\nФаҳрланишингизга арзийдиган 4 бойлигингиз!\nИсм, насаб, касб ва оилангизга нисабатан, албатта, фахр туйғусини туйинг! Агар исмингиз Єалампиргул Хўрозова бўлса эди, паспортингизни алмаштиринг деган бўлардик... Айтишга ҳам уяладиган касбнинг эгаси бўлсангиз, унда ишингизни ўзгартиринг! Агар бу икки ҳолатга ўхшаш вазият сизга бегона бўлса, бас! Ўзингиз билан фахрланинг! Инсоннинг камчилиги бўлса, бу оддий ҳол. Лекин эртаю кеч фақат ана шу камчилик ҳақида ўйлаб, уни тўғирламаслик, бу — хато!\nБир кун ғолиб, иккинчи кун эса мағлуб...\nОмадимиз келиб, самода парвоз қилсак, бу фараҳбахш онлар яна узоқ давом этишига чин дилдан ишонамиз. Бироқ фурсат келиб, пастлашга мажбур бўламиз. Ана шу вақтда кўпинча ўзимизга бўлган ишончимиз пасайиб, дадиллик ўрнини қатъиятсизлик эгаллайди. Чунки юқори чўққиларни забт этиб, атрофдагилар эътиборини қозонгач, мағлуб сифатида намоён бўлишдан уяламиз. Тушкунлик ва таназзул тараққиётнинг ажралмас бўлаги саналгани сабаб, уларни очиқ юз билан қабул қилишга тайёр бўлиш керак! Масалан, «Тўғри, мен ҳозир ишсизман. Лекин қўлимдан ҳамма иш келади! Бу вазиятни ўзгартиришни уддалайман ва бунга жуда оз қолди!»\nЎта шошқалоқлик, оила, рўзғор ташвишлари, келинлик ва рафиқалик хизмати, камига ишдаги муаммоларни бир вақтнинг ўзида уддалашга интилиш маълум маънода аёлнинг ўзлигини унутишга мажбур қилади. Чунки шошган одам қарашлари ва одатларини четга суриб қўйишига тўғри келади. Адоғи кўринмайдиган марафонда шошиб югурар экансиз, баъзан ўзингизга тин беришни унутманг. Тўхтанг ва ортга ўгирилинг! Рўзғор ташвишлари қачон тугаган? Ёки ишдаги ҳисобот қанчалик шошманг, барибир ҳар ойнинг сўнгида бажарилган. Шунинг учун бир маромда бўлишга ҳаракат қилинг! Єанчалик шошма-шошарлик қилсангиз, шу қадар қобиққа ўралиб кетаверасиз. Масалан, ҳаётий муҳим масала юзасидан «Ҳозир қарор қабул қилишингиз шарт! Хўш, «ҳа» ёки «йўқ»?!» деб саволни кўндаланг қўйишганида, зудлик билан жавоб берган инсон кўп ҳолларда ички дунёсига тўғри келмайдиган вариантни танлар экан. Турмушда ҳам худди шундай, шошиб бажарилган иш кўнгилдагидек натижа бермайди.\nЎйлаб кўринг, қайси ҳолатларда юзингизга «ниқоб» тақиб олишни жудаям истаб қоласиз? Жавоб топишга киришганингиздан сўнг кўп ўтмай, қайси одамлар, жойлар ва ҳолатларда «роль» ўйнаётганингизни аниқлаб оласиз. Энди эса ўзлигингизни унутишга мажбурлаётган бу «омил»лар қаршисида бироз бўшашишга, ўралган қобиғингиздан чиқишга ўзингизга изн беринг. Негаки, руҳий ҳолатингизни сиздан бошқаси ўзгартиролмайди. Сизга босим ўтказишганида, зўриқмасликка одатланинг.\nЛуғатингиз соддароқ бўлсин\nРасмий оҳанг ва тилда сўзлашмаган маъқул. Фикрларингизни ифодалашда соддароқ бўлинг! Мураккаб сўзлаш доноликнинг белгиси бўлмайди, аксинча тушуниш учун нутқни соддалаштириш ақллиларнинг иши. Оддий мисол: қайнонангиз билан суҳбатда уч қават жимжимадор сўзларга ўралган гапингиздан кўра самимий бир оғиз сўзингиз меҳрнинг яна бир карра ошишига сабаб бўлади.\nБас, етар! Бугундан бошлаб атрофдагиларда яхши таассурот қолдириш учун тинмай гапириш одатингизни «тинглаш ва тушуниш» мақсади билан алмаштиринг. «Тушуниш» мажбурияти сизни кўп ҳам ташвишга ва асаблар таранглашиш ҳолатига солмасин. Суҳбатдошингиз дунёқарашингизга қарши нуқтаи-назарда бўлса, «тушуниш, бу — фикр ёки қарашга тўлиқ қўшилиш, уни тасдиқлаш дегани эмас»лигини унутманг. Ана шунда ўзлигингизни яна бир карра йўқолишидан асраган бўласиз.\nСавол беришга уялманг!\nОламда ва атрофимиздаги инсонларнинг ҳаётида рўй бераётган воқеалар билан қизиқиш, руҳшуносларнинг таъкидлашича, самимийликнинг белгиларидан бири саналар экан. Демак, ўзлигингизни излаш жараёнида экансиз, сиз ҳам суҳбат давомида кўпроқ савол беришдан чўчиманг. Ҳамсуҳбатингиз гапираётган мавзу сизга тушунарсиз бўлса, аниқлик киритишга ийманиб ўтирмасликни маслаҳат берамиз. Бирорта гапни англамай, ўзини тушунгандек кўрсатгандан кўра, гапнинг моҳиятини англашга ҳаракат қилаётганингизни билдирган яхши эмасми?\nЎзингизни борингизча севинг!\nСўзда эмас, балки амалда бу ишни қила оласизми? Яқинларингизга қандай меҳрибон бўлсангиз, ўзингизга ҳам ана шундай эътибор беринг. Албатта, бошланишига бу жараён бироз қийин кечиши мумкин. Ўзингизга бўлган муҳаббатни ҳаммага ошкор этишингиз шарт эмас. Упа-элик, атир, рўмолча ва гул каби кичик совғаларни севимли ўзингизга ҳадя қилишга одатланинг. Бўй баробар кўзгу қаршисида туриб, ўзингизни қоматингиз ва юзингиз борича гўзал эканлигини баланд овозда айтинг.\nКўзга қараб, сўзлаш асло ҳурматсизлик эмас!\nТаниш ёки нотаниш, катта ёки кичик бўлсин одамларнинг кўзига қараб сўзлашни ўрганинг. Табиатан инсонда ким унга узоқ тикилиб турган бўлса, ўшанинг фикрига қўшилиш ва бўйсуниш ҳислати мавжуд экан. Бу маълумотни суистеъмол қилмасликни маслаҳат берган бўлардик, негаки одамлар билан суҳбатингиз худди икки боксчининг рингдаги учрашувига ўхшаб қолиши ҳеч гап эмас. Лекин бир фикр тугатилмагунга қадар кўзни олиб қочмасликка ҳаракат қилинг.\nСамимий бўлиш учун машқ!\nБир қанча маслаҳатларни ўқиб чиқдингиз, ана энди айтинг-чи, нима учун борингизча кўриниш сизга мушкул? Чунки сиз ҳар доим ўзгаларга ёқишни истайсиз! Сиз бошқаларнинг фикри асирига айланиб қолмадингизми? Бу асирликдан чиқиб кетиш учун руҳшунослар томонидан ишлаб чиқилган бир қанча машқлар бор. Улардан энг самаралиси — одамлар сиз ҳақингизда фикр билдиришлари учун атайин бирор нарса ёки ҳолатни юзага келтириш. Масалан, одатдагидан бошқача турмак, либос кийиб ёки бир кун овқатга туз солмай пишириб кўринг-чи, нима бўлар экан?! Ана шунда оилангиз аъзолари, қайнона-қайнотангиз, турмуш ўртоғингиз ва ҳамкасблар томонидан турли-туман гап, ҳаттоки салбий фикрларни эшитишга ҳам ўрганасиз. Танқид ҳам ўзлигингизнинг бир бўлаги эканлигини унутманг.\nАсосийси, ўзингизни севинг, ана ўшанда атрофдагиларга қанчалар севимли эканлигингизни англай бошлайсиз...\nРуҳшунос, психология фанлари номзоди, доцент Соҳибжамол ЖЎРАЕВА берган тавсиялар асосида тайёрланди\nКатегория: Foydali maslahatlar / Полезны советы | Ko'rganlar:: 416 | Добавил: www.BePuL.NeT | Рейтинг: 0.0/0


Ўзбекистон Республикаси барча хорижий шериклар билан ўзаро манфаатли муносабатларни ривожлантириш тарафдори бўлиб, асосий ташқи сиёсий ҳаракатларини қатор устувор вазифаларни амалга оширишга, жумладан, давлат мустақиллиги ва суверенитетини мустаҳкамлаш, мамлакатнинг халқаро муносабатларнинг тенг ҳуқуқли субъекти сифатидаги ўрни ҳамда ролини ошириш, мамлакатда олиб борилаётган ислоҳотлар тўғрисида жаҳон ҳамжамиятига холис ахборот етказишга қаратади.\nЎзбекистоннинг ушбу ташқи сиёсий усувор вазифалари барқарор, адолатли, демократик давлат барпо этиш, мамлакатимизнинг ташқи очиқлигини таъминлаш, минтақавий ва кўп томонлама ўзаро ҳамкорликни ривожлантиришга қаратилган.\nЎзбекистон ташқи сиёсатининг муҳим усувор йўналиши бу - етакчи хорижий давлатлар ва нуфузли халқаро ташкилотлар билан стратегик алоқалари мувозанатли стратегик шериклик тизимини шакллантиришдир. Бундай ёндашув иқтисодиётни модернизация қилиш, барқарорлик ва хавфсизликни сақлаш, Марказий Осиёда ҳамкорлик қилиш учун қулай шарт- шароитлар яратиш масалаларини самарали ҳал этишни таъминлашга қаратилган.\nОлий даражадаги алоқалар самарасида Тошкент Россия билан муносабатларни мутлақо янги даражага олиб чиқди. Россия Федерацияси билан кўп қиррарли стратегик шериклик ва иттифоқчилик муносабатлари изчил ривожланмоқда. Бундан аввал имзоланган стратегик шериклик ва иттифоқчилик муносабатлари тўғрисидаги шартномалар ҳамда Россия Федерацияси ва Ўзбекистон ўртасидаги стратегик шерикликни чуқурлаштириш тўғрисидаги декларация янгича мазмун билан тўлдирилиб, амалиётга тадбиқ этилмоқда.\nБу тенденциялар Ўзбекистон Республикаси Президенти Шавкат Мирзиёевнинг Россия Федерацияси Президенти Владимир Путиннинг таклифига биноан ушбу мамлакатга уюштирган ташрифида ўз аксини топди. Кейинги йилларда Ўзбекистон ва Россия муносабатларимизда чинакам улкан ютуқларга эришилди. Бош вазирлар даражасидаги қўшма комиссия ҳамда Иқтисодий ҳамкорлик бўйича ҳукуматлараро комиссия йиғилишлари мунтазам ўтказилмоқда.\nКоронавирус пандемияси билан боғлиқ чекловларга қарамасдан, тўққиз ой якунида беш миллиардни ташкил этди, йил охирида етти миллиард бўлади. Шунингдек, учта катта тадбир: ҳудудлар, таълим ва медиа форумлари ўтказилди. Хусусан, таълим форуми якунида шерикликнинг янги йўналишларига доир 35 дан ортиқ битим имзоланди.\nАҳамиятли томони, сўнгги уч йил ичида Ўзбекистонда Россия олий таълим муассасаларининг қўшимча 11 та янги филиаллари фаолият юритишни бошлади ва яқинда очилган Пирогов номидаги Россия миллий-тадқиқот тиббиёт университети филиалини ҳисобга олган ҳолда, ҳозирда уларнинг сони 15 тага етди.\nШу ўринда Ўзбекистон раҳбарининг ташрифи арафасида ўтказилган II Ҳудудлараро ҳамкорлик форуми натижаларини алоҳида таъкидлаш жоиз. Форум якунида саноат, энергетика, транспорт ва фармацевтика, тўқимачилик ва озиқ-овқат саноатига доир янги битим ва шартномалар имзоланди.\nМосквада бўлиб ўтган ушбу II Ҳудудлараро ҳамкорлик форуми доирасида 2022-2026 йилларга мўлжалланган иқтисодий ҳамкорлик комплекс дастури ҳам имзоланди. Ҳужжат Ўзбекистон Республикаси Бош вазири ўринбосари – инвестициялар ва ташқи савдо вазири С.Умурзоқов ва Россия Федерацияси иқтисодий ривожланиш вазири М.Решетников томонидан имзоланди.\nДастур иқтисодий ҳамкорликда замонавий воситалар, жумладан электрон савдо, иқтисодиётни рақамлаштириш, янги энергия ва сувни тежайдиган технологиялардан фойдаланиш зарурлигини ҳисобга олади. Ўз навбатида, ушбу дастур узоқ муддатли истиқболга қурилган бўлиб, унда кенг кўламли вазифалар белгилангани, уларни амалга ошириш ишлари бошлаб юборилгани билан эътиборни тортади.\nШунингдек, янги қўшма инвестиция лойиҳаларини ишлаб чиқиш ва мавжудларини амалга оширишни тезлаштириш доирасида Ўзбекистон тўғридан-тўғри инвестициялар жамғармаси ва Россия Ўзбекистон инвестициялар жамғармаси ўртасидаги ҳамкорликни мустаҳкамлаш ҳам катта қизиқиш уйғотади. Бу ҳар икки мамлакат идоралари ўртасида имзоланган келишувларда кўзда тутилган. Эришилган келишувлар доирасида ахборот ва экспертиза алмашинуви ҳам кўзда тутилган бўлиб, томонлар ўз эътиборларини икки мамлакат ҳудудида инвестициявий лойиҳаларни амалга оширишга қаратадилар.\nБиргаликда умумий қиймати 14 миллиард долларлик истиқболли лойиҳаларни тайёрлаш ишлари олиб борилмоқда. Буларнинг барчаси мамлакатларимиз ўртасида яқин ҳамкорлик ўрнатилганидан далолатдир. Биргина жорий йилнинг ўзида 50 дан ортиқ олий даражадаги ўзаро ташрифлар ташкил этилди. Мамлакатимиз парламенти аъзолари ҳудудлараро ҳамкорлик форуми натижаларини ижобий баҳолайди. Чунки ҳудудлар ўртасидаги аниқ ўзаро ҳамкорлик, ўзаро манфаатли лойиҳалар мамлакатларимизнинг умумий ҳамкорлигига туртки беради.\nИкки мамлакат раҳбарлари минтақавий хавфсизлик масалалари ва Афғонистондаги вазият юзасидан фикр алмашиб, ташқи сиёсат ва мудофаа идоралари ўртасидаги икки томонлама маслаҳатлашувларни давом эттириш муҳимлигини таъкидлади. Россия томони Ўзбекистоннинг Афғонистонда тинчлик жараёнига кўмаклашиш борасидаги муҳим саъй-ҳаракатларини қўллаб-қувватлади.\nЎзЛиДеП фракцияси аъзолари ўз электорати манфаатларидан келиб чиқиб, иқтисодиётнинг деярли барча тармоқларини қамраб олган ҳолда, савдо-иқтисодий ва инвестициявий ҳамкорликни янада кенгайтириш, шунингдек, давлатларимиз ўртасидаги стратегик шериклик ва иттифоқчиликга асосланган юқори даражадаги икки томонлама муносабатларни сақлаб қолиш тарафдори.\nИшонамизки, ҳар икки давлат иқтисодиёти тармоқларида ўзаро ҳамкорликни янада кенгайтириш учун катта захиралар бор. Шу боис, самимий ва дўстона муҳитда ўтган суҳбатнинг мантиқий натижаси Ўзбекистон ва Россия ўртасидаги стратегик шериклик ва иттифоқчилик муносабатларини янада мустаҳкамлашга интилиш қатъий эканининг тасдиқлангани бўлди.\nБир сўз билан айтганда, Ўзбекистон билан Россия федерацияси ўртасида турли соҳаларда йўлга қўйилган ҳамкорлик кейинги йилларда янги босқичга кўтарилиб, икки томонлама муносабатлар кенг уфқлар сари ҳаракатланмоқда. Президентимизнинг Россияга ташрифи жуда самарали бўлди, у ўзаро ишонч, ҳурмат ва манфаатдорлик асосидаги шерикликка янги суръат бахш этади ва истиқболда икки мамлакат ўртасида ҳамкорлик алоқаларини янада кенгайтиради. Зотан, ташриф доирасида жами 18 та ҳужжат имзолангани шундан далолатдир.\nпалатаси Спикери ўринбосари


Нейрон фаоллигини тўғридан-тўғри матнга айлантириш имконини берадиган сунъий онг яратилди - Daryo\n23:16, 08.04.2020 26290\nКалифорния университети олимлари миядаги нейрон сигналларини тўғридан-тўғри матнга айлантириш имконини берадиган сунъий интеллект тизимини яратди. Бу ҳақидаги тегишли илмий мақола 30 март куни Nature журналида эълон қилинди.\nТасаввур қилинг, миянгизда ҳосил бўлган фикр тўғридан-тўғри матн кўринишида бирор матн муҳарририда, масалан, SMS ёки мессенжерингизнинг матн киритадиган жойида пайдо бўлса. Бу тез орада имконли бўладиган гапга ўхшаб турибди.\nМаълум қилинишича, олимлар тўрт нафар кўнгиллининг миясига махсус электрод имплантлар жойлаштирган ва уларга қоғозга ёзиб қўйилган 50 хил гаплардан бир нечтасини кўп марта қайта-қайта такрорлаб, овоз чиқариб ўқишни таклиф қилган. Кўнгиллилар гапларни ўқиётган пайтда олимлар уларнинг миясидаги нейронлар фаоллигини кузатиб турган.\nНейрон сигналларидан олинган ахборот махсус машинавий таълим алгоритмига келиб тушган ва у орқали сунъий интеллект тизими ҳар бир овоз чиқариб ўқилган матнга мос нейрон фаоллигини муайян рақамли кодланган тарзда ўзи учун қайд қилиб борган.\nТизим ҳаммасини тўғри бажараётганини текшириб кўриш учун у қайд этган нейрон фаоллигига оид рақамли маълумотлар билан айнан шу матннинг овоз кўринишида ёзиб олингани, яъни товуш файлининг рақамли таҳлили таққосланади. Ушбу иккала соҳа ўзаро мос келса, тизим бояги нейрон фаоллиги сигналларини матнга ўгиришни бошлайди.\nОлимларнинг айтишича, тизим дастлабки тажрибаларда умуман маъносиз сўзларни ёзиб чиқарди. У иштирокчилар ўқиган матнга мутлақо мос келмайдиган «ақай-бақайларни» бера бошлади. Лекин иштирокчиларга бир матнни бир неча қайта-қайта такроран ўқитишнинг боиси ҳам шу чалкашликни тобора бартараф этиш эди.\nАйтилишича, сунъий интеллект тизими борган сари сўзлар занжирининг қандай ўзаро боғлангани ва қайси сўз қайсинисидан кейин ёки аввал келиши қонуниятларини ўзи учун аниқлай бошлади. Вақт ўтиши билан эса нейрон сигналлардан ўқиб олинган матн тобора асл матн билан катта аниқлик касб этиб, деярли бир хил натижа берадиган бўлди.\nКейин эса олимлар аввалдан тайёрланган сўзларни эмас, балки кўнгиллиларнинг ўзи ўйлаётган нарсасини тўғридан-тўғри матнга айлантиришга киришди. Бунда ҳам тизим кўплаб хатоларни бериш билан иш бошлади.\nВақт ўтиши билан эса тизимга қанча кўп янги маълумотлар келиб тушиб, йирик база шакллана бошлагач, унинг хатолик кўрсаткичи атиги 3 фоизгача пасайди. Бу катта ҳажмдаги нутқни матнга айлантириш билан шуғулланадиган профессионал транскрпциячиларга хос бўлган ўртача 5 фоиз хато кўрсаткичидан яхшироқ демакдир.\nЛекин олимларнинг тан олишича, тизим ўзи ўқитилган (базасида мавжуд) нейрон сигналларига асосланиб сўзларни пайқайди ва матн тузади, холос. Масалан, у ҳозир ўша ўргатилган 50 хил гапдан келиб чиқиб нейрон сигналларини матнга ўгиряпти.\nТадқиқот ҳаммуалифларидан бири доктор Жозеф Макиннинг фикрича, сунъий интеллектга асосланган бу тизим вақт ўтиши билан тил қонуниятларидан келиб чиқиб миядаги нейрон фаоллигини идентификациялашга ўрганиб боради. Унинг фикрича, бу тадқиқотлар мазкур йўналишда энг дастлабки қадамлар бўлиб, ҳали аниқ натижалар ҳақида гап очишга жуда эрта.\n«Биз ҳали энди йўлнинг бошланишида турибмиз», — дейди Макин. У фикрини нутқ орқали ифодалай олмайдиган касалликларга эга шахслар учун, хусусан, loked-in синдромига чалинган беморлар учун ушбу тизим вақти келиб яхши дастёр бўлишига умид билдирди. Шунингдек, буни ҳали тўлақонли нутқ-матн синтезатори дейишга ҳам шошилмаслик кераклигини ҳам таъкидлади.\nТадқиқотларда қатнашмаган, лекин ушбу соҳанинг кўзга кўринган мутахассисларидан бири бўлган олим Маастрихт университети мутахассиси Кристиан Херфф эса мазкур илмий ишга юқори баҳо берар экан, «Албатта, бу одамлар ‘Ok Google’ дейиш орқали ҳам ўз нутқини матнга кўчириши мумкин, лекин тадқиқотда товушни эмас, айнан миядаги фикрни матнга кўчириш ҳақида гап бормоқда», деб фикр билдирди.\nБу, биринчи навбатда, муайян касалликларда беморларга фикрини ифодалашга имконият яратишни кўзда тутадиган амалий тадқиқотдир. Гап ўзгаларнинг фикрини ўқиш ҳақида бораётгани йўқ.\nДоктор Херффнинг алоҳида айтишича, ушбу илмий ишдаги амалий босқич учун одам миясига махсус имплантант электродлар жойлаш керак бўлади. Уларсиз сунъий интеллект маълумотлар йиға олмайди. Қолаверса, имплантлар миянинг фақат нутққа жавобгар соҳасидаги нейрон фаоллигини қайд қилади. Херфф инсоннинг ички овози ва нутқ бошқа-бошқа нарсалар эканига урғу бериш билан фикрини якунлади.\n06:21 Бугун 3045\n02:05 Бугун 12064\n00:46 Бугун 11622\n23:55, 20.10.2021 8574\n23:38, 19.10.2021 58791


18 Апрель 17:05\n«Интернет, онлайн хизматлар ва ІТ соҳасидаги ҳуқуқбузарликлар масаласи бўйича билан Ички ишлар вазирлиги томонидан комплекс чоралар кўрилмоқда. Буларга профилактика чоралари, ҳуқуқбузарликларни аниқлаш ва текшириш киради. Ахборот-коммуникация ва ахборот технологиялари ёрдамида жиноятчиликка қарши курашиш дастури ҳам қабул қилинди», — деди Шуғила Турлибай вазирликдаги матбуот анжуманида.\nУнга кўра, мамлакатда кибержиноятчиликка қарши кураш бўйича махсус тезкор гуруҳ ишламоқда.\n«Ўтган йили кибержиноятчиликнинг олдини олиш ва унга қарши курашиш бўйича ходимлар сони ортди. Интернетдаги фирибгарликни текшириш учун ҳам гуруҳ ташкил этилган. Интернетдаги фирибгарликлар сони жорий йилнинг 3 ойида ўтган йилнинг шу даврига нисбатан 34 фоизга камайди», - дейди вазирлик вакили.\n#Технологиялар #ҚР Ички ишлар вазирлиги


Давлат хизматлари агентлиги 3 ёшда » Зомин туман ҳокимлиги расмий сайти\nЗомин туман ҳокимлиги » Янгиликлар » Давлат хизматлари агентлиги 3 ёшда\nЭлектрон давлат хизматлари кўрсатиш қарийб 30 йиллик тарихга эга. Нидерландияда 1994 йил, Австралияда 1997 йил, Канадада 2005 йилларда жорий этилган ушбу тизим Ўзбекистонда эндигина 3 ёшни қаршилади.\nТизим бугунги кунда шаклланиш ва ривожланиш жараёнини бошидан кечирмоқда. Шунга қарамай, у замон шиддатига ҳамоҳанг тарзда тезкор ривожланмоқда. Бу жараёнга Давлат хизматлари агентлиги 2017 йилгача Ягона дарча тарзида фақат тадбиркорларга бор-йўғи 17 та хизмат турини кўрсатган тузилма 3 йилда 140 дан ортиқ хизмат турини кўрсатувчи улкан тизимга айланди. Аммо, ходимлар сони ҳамон ўзгармаган. Яъни мавжуд 201 та ДХМда 2017 йилгача 1500 нафар оператор ишлаган бўлса, бу кўрсаткич ҳозир ҳам ўзгаришсиз турибди. Иш ҳажми эса 10 баробар ошган. Бир оператор 1 кунда ўртача 40 та фуқарога хизмат кўрсатади.\nСўнгги 3 йилда ДХМ операторлари, дастурчилари, менежерлари ва бошқа персоналлари олдига катта вазифа қўйилди. Яъни илгари 17 та хизматни кўрсатиб келган ходимлар бирданига 140 дан ортиқ хизмат турини тезкор кўрсатишга ўрганиши, яъни шунча йўналишни бирдек ўзлаштириб, ўз фаолиятини самарали ташкил этиши лозим.\nДавлат хизматлари агентлиги фаолияти давомида дуч келган муаммоларни мунтазам аниқлаб, бартараф этиш чоралари устида амалий ҳаракатлар қилмоқда. Масалан, кассаларга навбатларни қисқартириш учун электрон тўлов тизимлари жорий этилган. Шунингдек, электрон рақамли имзоси бор фуқаролар керакли хизматларни масофадан (масалан, уйдан, офисдан ва ҳ.к.) туриб ёки Давлат хизматлари марказларидаги ўз-ўзига хизмат кўрсатиш нуқталарида ягона интерактив портал (my.gov.uz) орқали олишлари мумкин. Бунда уларга Давлат хизматлари марказидаги ходимлар маслаҳат ва ёрдам беради.\nБундан ташқари, ходимларнинг малакасини ошириш учун мунтазам равишда турли тренинглар ташкил этилади. Уларни меҳнатига яраша рағбатлантириш мақсадида фаолиятини индивидуал баҳолаш тизими жорий этилган.\nДавлат хизматлари марказлари турли ташкилотлар ва идораларнинг электрон ахборот базаларига уланади ва уларда бор маълумотларни тезкор, ҳеч ўзгаришсиз; қалбакилаштиришларга йўл қўймаган ҳолда фуқароларга тақдим қилади. Бунда тизим маълумотларнинг мазмуни, тили ва сифатига аралашмайди, ахборотни базада қандай бўлса, шундай чиқариб беради.\n2020 йил июл ойида Зомин туман Давлат хизматлари маркази замонавий талабларга жавоб берадиган янги бинада иш бошлади. Бинога 8,8 миллиард маблағ сарфланган бўлиб, унда навбат кутаётган фуқароларга қулайлик яратиш мақсадида қатор ишлар амалга оширилган. Хусусан, янги қурилган бинода кенг, қулай, кондиционерли заллар, юмшоқ ўриндиқли ҳудудлар, болалар майдончаси, кутубхона ва кафетерийлар мавжуд.\nЗомин туман Давлат хизматлари марказида малакали мутахассислар томонидан шу вақтга қадар фуқароларга 60 мингга яқин хизматлар кўрсатилган.\nФуқароларга қулайликлар яратиш Давлат хизматлари агентлигининг энг устувор вазифаларидан бири саналади. Шу мақсадда шаҳар ва туман марказларидан анча олисда жойлашган аҳоли пунктларида Давлат хизматлари марказининг филиаллари ташкил этилмоқда. Жумладан Зомин туманининг Даштобод шаҳарчасида 25 мингга яқин аҳоли истиқомат қилади. Эндиликда шаҳарча аҳолиси ортиқча вақт ва маблағ сарфлаб туман марказига боришига эҳтиёж қолмади. Давлат хизматлари агентлиги Жиззах вилоят бошқармаси туман аҳолисининг мурожаатларини ўрганиш натижасида Давлат хизматлари марказининг филиалини жорий йил сентябр ойида ишга туширди. 140 дан ортиқ давлат хизматини кўрсатувчи филиал Даштобод шаҳарчаси Маданият маркази биносида жойлашган.\nБу борадаги ишлар тўхтаб қолмайди ва Зомин туманининг чекка ҳудуларида ҳам Давлат хизматлари маркази филиаллари босқичма-босқич ташкил этилади.\nЗомин тумани бўлими директори


Андижонлик аёллар норозилик намойишига ҳозирланмоқда « Ўзбекистон Халқ Ҳаракати\nАндижонлик аёллар норозилик намойишига ҳозирланмоқда\n14 October 2013 - 15:43\nАндижонлик уй бекаларини куз-қиш мавсумида табиий газ ва электр тақчиллиги, тоза сув муаммосидан норозилик намойишига ҳозирланмоқда. Бу ҳақда ЎХҲнинг Андижондаги манбаси хабар беради. “Ҳозир пахта масаласи роса оғир, ўзи одамларнинг асаби чарчаган. Худди казарма ҳолати эълон қилингандек. Кечки соат 9 дан кейин кўчага чиққан одамни тутиб олиб, эрта тонгда пахта даласига ҳайдаяпти. Бу йилги пахта масаласи ўтган йилгидан баттар оғир. Уйга келасан – газ, свет, сув йўқ. Бу қанақа ҳаёт? Нега ҳокимларнинг уйида ҳамма нарса бор? Нега ҳокимларнинг оиласи, болалари далага чиқмайди, оддий халқ чиқади? Ҳожи оналар, 60 ёшдан ошган боболар? Булар бу ёшда пахта даласида ўлиб кетадими?” дейди исми сир қолишини сўраган андижонлик аёл.\nАёлнинг айтишича, андижонликларнинг ғазабини қўзғатган бошқа яна бир нарса – “ҳозир маҳаллақўм, мелиса ва бошқа майда мулозимлар маҳаллама-маҳалла юриб қайси оиладан ким, неча киши, нима учун чет элга кетгани ҳақидаги сўровномани тўлдириб юрибди”. – Бизникига ҳам кирибди, келининг чет-элда экан. Ким, нега, қаерга кетган, у ерда легалми, нолегалми, деб кекса қайнонамни роса сўроқ-савол қилибди. Қайнонам “нега бунақа сўраяпсан, нима мақсадда”, деб сўрасалар, “биздан хафа бўлманг, бизга ҳам тепадан “билиб қўй”, деган буйруқ бор”, деган ўша одамлар. Шундан асаблари чарчаган аёлларимиз “бор-э отса, отворсин”, деб забастовкага чиқмоқчи, – дейди андижонлик суҳбатдош.\nЎзини Насибахон, деб таништирган андижонлик бошқа бир аёл ЎХҲ матбуот вакилларидан унинг айтганларини сайтда эълон қилишни сўради. “Айтаётган гапларимни ёзиб олиб “Ўзбекистон Халқ Ҳаракати”га мақола қилиб ёзишингизни илтимос қиламан. Ўқисин муҳожиратдаги ўзбеклар. Мен мана шу ердан чақириқ қилмоқчиман. Қачонгача бегона юртда аёлларимизнинг номуси топталади? Эркакларимиз бировларга қуллик қилади? Пулсиз кўчага ҳайдалади? Қачонгача учинчи сорт одам бўлиб яшаймиз? Ҳозир биз АҚШ, ООН, ОБСЕ, Европа Иттифоқи кабилардан ёрдам кутиб яшашимиз нотўғри ва фойдасиз. Халқимиз “биз тинчмиз-ку”, деб яшаяпти. Аслида қандай тинчмиз? Бир оғиз сўзимизни эркин гапира олмасак!? Оддий бир милисасига гапира олмасак!? Бир фермернинг онасини сўкса, у қуллик қилиб яшаса!? Ўзбек аёли дунёнинг деярли ҳамма давлатида фоҳишага айланди, ночорликдан. Кимга керак бунақа тинчлик?! Бизни бошқа яна нима жунбушга келтиради?”, дейди Насибахон.\n“Нега бўлмасин, нега? Одамлар кўчада қолган, уйлари бузилишга қўйилган. Кимга керак бу катта, кенг йўллар? Ўзбекистондан ҳамма чиқиб кетаётган бўлса, ўзи яшаётган одам қолмаётган бўлса, кимга керак ўша йўллар? Йўл бўйидагиларга “уйингни бузиб, икки қават уй қургин”, деб буйриқ бераяпти. Имкони йўқларга “уйингни бировига сот”, деяпти. Уйини сотиб қаерга бориб ўтиради бу бечора халқ!? Қоним қайнаб кетади мана шунақа тутуруқсиз буйруқлардан. Бугун тинчман, деб индамасак, эрта индамасак, бу давлатнинг ҳаром томоқлари халқни эзаверади. Ахир боболаримиз золим подшоҳларни қўлидаги кетмони билан ҳам тахтдан ағдарганку! – дейди хорижда яшаётган андижонлик ўзбек аёли. У уч нафар вояга етмаган боласини кўрмаганига роса беш йил тўлганини, баъзида соғинчдан ўртаниб, узоқ тунларни тишини тишига қўйиб кунга улаётганини айтди.\n“Ҳозир одамлар Каримовнинг режимидан чарчаган. Битта-яримта атрофидагилар, манфаат кўраётганлар уни қувватламаса, бошқа оддий халқ тезроқ бу режимга барҳам берилишини истайди. Лекин халққа йўл кўрсатадиган, унинг онгини очадиган мақолалар нашр қиладиган одам қани? Қани мухолифат, у нима билан банд? Нега Тожикистон мухолифат кучлари бирикди, ўзбек мухолифати бирика олмаяпти? Муаммо нимада? Майли ўзлари ичкарига киролмаса, ташқаридан туриб халққа йўл кўрсатиб, кўзини очса бўлади-ку! Одамлар хўрланаяпти. 8 миллион ўзбек ташқарида қул. Қани ўзбеклик ғуруримиз?!”, дея қатор саволларни ташлайди андижонлик Насибахон.


Хитой полицияси дронларга қарши «милтиқлар» билан қуролланишди\nХитойнинг Хубэй вилояти Ухань шаҳри полицияси учувчисиз парвоз қилувчи қурилмаларга қарши кураш мақсадида махсус «милтиқлар» билан қуролланишди. Бу ҳақда The South China Morning Post нашри ёзмоқда.\nУлар мазкур қуролдан футбол ўйини вақтида фойдаланиб кўришди. Милтиқлар ёрдамида 6та дрон ишдан чиқарилди. Полициянинг қайд этишича, махсус қуроллар дрон ва унинг бошқарув пульти ўртасидаги радиоалоқани узади. Шундан сўнг, муқобил парвоз қурилмаси мустақил равишда талофатсиз ерга қўнади.\nҲар бир милтиқ 250 минг юань (36 минг доллар)га яқин туради ва бир километргача таъсир қилади.\nАйтиш жоизки, турли мамлакатларда дронларнинг рухсатсиз парвозига нисбатан турлича кураш усуллари амал қилади. Масалан, Нидерландияда йиртқич қушлар дронларни тутишга ўргатилган. Ўзбекистонда махсус рухсатсиз фойдаланиш тақиқланган.


Истанбулда экстремист гуруҳ шаҳар прокурорини гаровга олди\nҚуролланган гуруҳ прокурор Маҳмат Салим Кираз бошига тўппонча ўқталгани тасвирланган расмни эълон қилди.\nТуркиянинг ультраўнгчи Халқ озодлиги инқилоб-жабҳаси гуруҳи 31 март куни Истанбул шаҳар бош прокурорини гаровга олиб, уни ўлдириш билан таҳдид қилмоқда.\nҚуролланган гуруҳ прокурор Маҳмат Салим Киразни асир олиши ортидан суд биноси олдига махсус кучлар ташланди.\nХалқ озодлиги инқилоб-жабҳаси гуруҳи Киразнинг бошига тўппонча ўқтилиб тургани тасвирланган расмни эълон қилиб, агар ўз талаблари бажарилмаса уни ўлдириш билан таҳдид қилди.\nГуруҳ Элваннинг ўлимида айбдор, деб билувчи полициячини жавобгарликка тортиш ва Элванни қўллаб-қувватлаб ўтказилган намойиш иштирокичларига қўйилган айбловларни олиб ташлашни талаб қилишди.\nХалқ озодлиги инқилоб-жабҳаси гуруҳи 2013 йилда АҚШ элчихонасига қилинган худкуш ҳужуми ортида тургани айтилади.\nАҚШ, Европа Иттифоқи ва Туркия ҳукуматлари бу гуруҳни террорчи ташкилотлар рўйхатига киритган.


Польшада илк бор ногиронлар аравачасидаги Дунё маликаси аниқланди | Коммерсант.Уз\nЎзбекистондаги бизнес тўғрисида батафсил\n19 октябрь, жума\nПольшада илк бор ногиронлар аравачасидаги Дунё маликаси аниқланди\nТанловда беларуссиялик 23 ёшли талаба Александра Чичикова ғолиб бўлди.\n638 марта кўрилган 09.10.2017 Халқаро янгиликларЯнгиликлар\nВаршавада биринчи бор ногиронлар аравачасида ҳаракатланувчи қизлар ўртасида Miss World Wheelchair номли гўзаллик танлови бўлиб ўтди.\nБеларусиялик талаба Александра Чичикова университетда психология ва ижтимоий педагогикадан дарс беради. Ўқишни битиргандан сўнг Александра ҳаётда қийинчиликлардан азият чекган одамларга ёрдам беришни режалаштирган.\nБироз аввал Киевда Украина Дунё гўзали 2017 танлови бўлган. Танловда 18 ёшли киелик Яна Красникова ғолибликка эришган эди. У танловдаги 16 нафар иштирокчидан ўзиб, 4 млн грвенлик мукофотни қўлга киритди.\nЎзбекистондаги бизнесга бағишланган сайт - kommersant.uz\n7.08.2018 12:09 Ўзбекистон пенсия ислоҳоти лойиҳаси кейинчалик пенсия ёши кўтарилишига ишора қилмоқда\n21.05.2018 10:18 Беларусда Ўзбекистон элчихонаси очилди\n15.03.2018 14:31 Ўзбекистон ташқи савдо айланмаси икки ойда қарийб 4 миллиард долларга тенг бўлди\n15.03.2018 10:19 Валюта олиб кириш ва олиб чиқиш осонлашади\n15.03.2018 09:50 Ўзбекистон ЖСТга кириш учун 34 та чора-тадбирни амалга оширади\n13.03.2018 12:03 Алоқа операторларига янгича жарималар қўлланилади\n29.01.2018 09:02 Табиий монополияларнинг солиқдан қарзлари 455 миллиард сўм деб баҳоланмоқда\n27.01.2018 11:30 Миллий авиакомпания ҳиндларни Ўзбекистон билан таништирди\n10.01.2018 15:16 Рекламада энди лицензия ва сертификатларни келтириш шарт бўлмайди\n10.01.2018 14:45 Интернет нархи кескин арзонлашиб, тезлиги 4 баробар ошиши кутилмоқда\n6.01.2018 14:26 Ер солиғини тўлаш тартибига ўзгартишлар киритилди\n4.01.2018 16:15 Турклар UTBankни тўлиқлигича сотиб олди\n«Нима қуришни ким ҳал қилади? Автомобилчилар муаммолари ёки Тошкентда кўпқаватли паркинглар»\nМашиналар учун тураргоҳларнинг бугунги ҳолати бўйича батафсил таҳлил ва ҳақиқий паркинглар қачон пайдо бўлиши ҳақидаги тахминлар.\n«Хорижникидан қолишмайдиган кир ювиш кукуни чиқара оламизми?»\nЎзбекистонда кир ювиш кукуни ва бошқа маиший кимё воситаларини ишлаб чиқариш учун барча нарса мавжуд. Бироқ харидорлар Туркия ва Россиядан келган импорт кукунни афзал биладилар. Маҳсулотни четдан харид қилиш ким учун манфаатли ва нега рақобатга бардош бера олмаймиз?\nМақола чоп этиш ва реклама жойлаштириш юзасидан қуйидаги рақамга мурожаат қилинг +998 93 501 36 24\nБоғланиш учун email: info@kommersant.uz\nМатериаллардан ҳар қандай тарзда фойдаланишга фақат кўчириб босиш қоидаларига риоя этилиб, kommersant.uzга гиперҳавола берилганда рухсат этилади.\nУшбу сайтда тақдим этилган янгиликлар, таҳлил, прогнозлар ва бошқа материаллар оферта ёки бирор-бир активларни харид қилиш ёхуд сотиш учун тавсия ҳисобланмайди.\nБарча ҳуқуқлар ҳимояланган © kommersant.uz, 2009—2018\nИшлаб чиқувчи: Brandbox BrandingХабар беришни ёқиш


Ўзаро ишонч ва манфаатдорлик – муштарак ютуқлар асоси — Ishonch Gazetasi\nБир сўз билан айтганда, “Ўзаро ишонч ва манфаатдорлик – муштарак ютуқлар асоси” шиори остида ўтган Циндао саммити ШҲТ фаолиятида янада янги имкониятлар очди.\nЎтган йили Россияга ташрифингиздан кейин муносабатлар янги суръат касб этди. Сизнинг ташаббусингиз билан чегаралардан ўтишда “яшил йўлак” ташкил этилгани натижасида Ўзбекистон мева-сабзавотларини етказиб бериш қарийб 36 фоиз ошди. Россиянинг етакчи компаниялари иштирокида йирик инвестиция лойиҳалари амалга оширилмоқда, деди Владимир Путин.\nSteps to create Money Via Matched Gambling\nСИФАТСИЗ УЙЛАР, АБГОР ЙЎЛЛАР, ҚОП-ҚОП “ПУЧ ЁНҒОҚ”


Қатарда иш берувчиларга меҳнат мигрантлари ҳаракатланишини чеклаш тақиқланди\n08:30 / 14.12.2016\nҚатарда иш берувчиларга ёлланма хорижлик ишчилар ҳаракатига чеклов ўрнатишга рухсат берган “кафала” тизими расман тақиқланди. Бу ҳақда The Guardian ёзмоқда.\nТаъкидланишича, қонунчиликдаги ўзгариш 13 декабрдан куч кирган. Маҳаллий ҳукуматнинг фикрича, янгилик ишчилар эркинлиги ва ҳимоясини кучлироқ кафолатлайди.\nНашрнинг ёзишича, кафала тизими Форс кўрфазининг кўплаб мамлакатларида қўлланилади. Унинг асосий мақсади – ишчи мигрантлар устидан назорат ўрнатишдир. Тизим асосан Ҳиндистон, Непал ва Шри-Ланка давлатларидан келган ишчиларга нисбатан қўлланилиб, у иш жойини ўзгартириш ёки мамлакатни рухсатсиз тарк этишга тўсқинлик қилади.\nМаълумот учун, Қатар меҳнат қонунчилиги давлат футбол бўйича 2022 йилги жаҳон чемпионатини ўтказиш ҳуқуқини қўлга киритганидан сўнг жиддий танқидга учради. Бироқ, Amnesty International вакилларининг таъкидлашича, янги қонунчилик мамлакатдаги ишчилар ҳуқуқи билан боғлиқ муаммоларни етарли даражада ҳал этмайди.\nҚатар меҳнат мигрант


ЎзА - Будапешт шаҳри мэри: “Бухоро бизни буткул мафтун этди”\n08.05.2018 19:10 Чоп этиш версияси\nБудапешт шаҳри мэри: “Бухоро бизни буткул мафтун этди”\nБудапешт шаҳри мэри Иштван Тарлош бошчилигидаги Венгрия делегацияси Бухоро вилоятида бўлди.\nБудапешт шаҳри делегацияси билан учрашувда Бухоро вилояти ҳокими Ў.Барноев вилоятда ижтимоий-иқтисодий ва маданий соҳаларда амалга оширилаётган ислоҳотлар ҳақида сўзлаб берди.\n2500 йилдан зиёд тарихга эга Бухоро шаҳри Шарқ гавҳари сифатида бутун дунёга машҳур. Қадимий кент бетакрор тарихий обидалари, улкан туризм салоҳияти билан хорижликларни тобора ўзига жалб этмоқда. Бу ерга дунёнинг турли мамлакатлари, жумладан, Венгриядан келаётган сайёҳлар сони ошиб бораётир.\nДелегация аъзолари Бухоронинг тарихий масканлари ва бошқа диққатга сазовор жойларни томоша қилди. Кўхна обидалар, уларга ёндош замонавий иншоотлар меҳмонларда катта таассурот қолдирди.\n– Бухоро ҳақида кўп эшитганман, – дейди Иштван Тарлош. – Бу ерда кўрганларим ўқиган ва эшитганларимдан зиёда экан. Аждодларингиз даҳосидан гувоҳлик бериб турган меъморий ёдгорликлар ўзига хослиги, ҳар бир нақшида жозиба ва сеҳр мужассамлиги билан эътиборни тортади. Бухорога илк келишимиз. Лекин бу саёҳат бизни мафтун этди. Очиғи, барчамиз ҳайратдамиз.\nТашриф давомида Будапешт ва Бухоро шаҳарлари ўртасида маданий алоқаларни йўлга қўйиш, туризм соҳасида ҳамкорлик қилиш ва ўзаро тажриба алмашиш масалалари юзасидан фикр алмашилди.\nМеҳмонлар сафари маданий танишув вазифасини ҳам ўтади. Делегация таркибидаги “Эрдафу” ансамбли бухоролик санъат шинавандалари олдида чиқиш қилди. Бухоро мақоми дурдоналари, фольклор-этнографик қўшиқлар венгрияликларда катта таассурот қолдирди.


Кичик бизнес ва хусусий тадбиркорликни ривожлантириш ҳамда соҳа вакилларини ҳар томонлама қўллаб-қувватлаш мамлакатимизда амалга оширилаётган ислоҳотларнинг устувор йўналишларидан биридир. Шу боис кейинги йилларда ишбилармонлар фаолиятига тўсқинлик қилувчи омилларни бартараф этиш, уларнинг ишини халқаро андозаларга мослаштиришга алоҳида эътибор қаратилаяпти.\n“Ўзстандарт” агентлиги томонидан уюштирилган матбуот анжуманида шулар хусусида сўз юритилди.\nТаъкидланганидек, ишлаб чиқариш корхоналарида халқаро стандартлар татбиқ қилиниши тайёрланаётган маҳсулотлар рақобатдошлигини ошириш баробарида, истеъмолчиларни сифатли ва хавфсиз товарлар билан таъминлашда ҳам қўл келади.\n— Сўнгги йилларда республикамизда сифат тизимларини сертификатлаштириш идоралари сони 27 тага етказилиб, шундан 8 таси халқаро даражада аккредитациядан ўтказилди, — дейди агентликнинг Стандартлаштириш, давлат назоратини мувофиқлаштириш ва ахборот технологияларини жорий этиш бошқармаси бошлиғи Ҳакимжон Қосимов. — Натижада 2429 та корхона халқаро талаблар асосида сертификатлаштирилди. Бу ҳали ҳаммаси эмас. 2020 йилга қадар экспорт салоҳиятига эга бўлган яна 2618 та корхонада халқаро стандартлар жорий қилиниши режалаштирилган. Демак, келгусида юртимиз ишбилармонларининг дунё бозорларига чиқиш имконияти янада кенгаяди.\nАнжуманда, шунингдек, аҳоли ва тадбиркорларга газ, сув ҳамда электр энергияси ҳисоблагичларини давлат қиёсловидан ўтказишда қулайлик яратиш мақсадида Элликқалъа, Чимбой, Шаҳрисабз, Бўстонлиқ туманлари ва Каттақўрғон ҳамда Бекобод шаҳарларида бўлинмалар ташкил этилиб, тегишли ҳуқуқий ҳужжатларга асосан, менежмент тизимларини сертификатлаштириш тартибига оид низом ишлаб чиқилгани ушбу йўналишдаги ишларни сифат жиҳатидан яхшилашга хизмат қилаётгани айтиб ўтилди.\nМазкур рукндаги бошқа мақолалар: « Машинасозлик соҳасига илғор ишланмалар\tЮртимизда етиштирилган мева-сабзавотлар »


Интеллектуал мулк соҳасини ривожлантиришга қаратилган устувор вазифалар белгиланди\nАдлия вазирлиги ҳузуридаги Интеллектуал мулк агентлиги томонидан “Интеллектуал мулк объектларини муҳофаза қилиш тизимини такомиллаштириш ва соҳа олдида турган долзарб масалалар” мавзусида матбуот анжумани ўтказилди.\nТадбирда асосий эътибор Ўзбекистон Республикаси Президенти Шавкат Мирзиёев бошчилигида 2020 йил 12 октябрда ўтказилган йиғилишда соҳага оид қонунчиликни такомиллаштириш, интеллектуал мулк ҳимоясини кучайтириш ҳамда ҳар бир идора ва тармоққа илмий ютуқларни олиб кириш юзасидан белгиланган вазифалар ижросини таъминлашга қаратилди.\nМатбуот анжуманини Интеллектуал мулк агентлиги директори Т.Абдусатторов очиб, Президентимиз томонидан Интеллектуал мулк объектларини муҳофаза қилиш тизимини такомиллаштириш масаласида ўтказилган йиғилишда соҳа комплекс таҳлил қилинганини таъкидлади. Тизимдаги мавжуд муаммолар ҳамда уларни бартараф этиш учун асосий вазифалар белгиланди. Хусусан, хар бир давлат идорасига соҳани ривожлантиришга қаратилган уч йиллик дастур ишлаб чиқиш вазифаси юклатилди. Шунингдек, интеллектуал мулк ҳимоясини кучайтириш юзасидан ҳар бир идора ва тармоққа илмий ютуқларни олиб кириш масалалари кўриб чиқилди.\nТўлқин Абдусатторов, Интеллектуал мулк агентлиги директори:\n— Жаҳон тажрибасида интеллектуал мулк объекти таъсирчан ҳуқуқий тизим билан ҳимоя қилинганлиги хорижий инвестициялар кириб келишининг асосий омилларидан бири саналади. Мазкур йўналишда Ўзбекистон интеллектуал мулкка оид бир қатор универсал халқаро шартномаларга яъни 26 та универсал ҳужжатлардан 15 тасига қўшилган. Навбатдаги қадам Товар белгилари бўйича қонунлар тўғрисидаги Сингапур шартномаси ва Ижрочилар, фонограмма яратувчилар ва эшиттиришлар тайёрловчи ташкилотлар ҳуқуқларини ҳимоя қилиш тўғрисидаги Рим халқаро конвенциясига қўшилиш жуда муҳим ҳисобланади.\nЙиғилишдаги вазифалардан келиб чиқиб, Интеллектуал мулк объектлари билан боғлиқ тадбиркорлик фаолиятини амалга ошириш — уни яратиш бўйича консультациядан тортиб ҳуқуқий муҳофазалаш жараёни якунлангунга қадар бўлган барча зарур маълумотларни тақдим этувчи махсус интерфаол “Интеллектуал бизнес” махсус портали яратиш, тадбиркорлар ва илм-фан эгалари ҳамкорлигини йўлга қўйиш белгиланди.\nИшланмаларни тижоратлаштириш мақсадида саноат мулки платформасини ташкил этиш, вилоятлардаги корхоналар ва олий ўқув юртларининг интеллектуал мулк объектлари базасини яратиш ўз навбатида илмий ишланмаларни ҳаётга татбиқ этиш, тадқиқотчи-изланувчилар ва тадбиркорлар ўртасида ўзаро ҳамкорликни йўлга қўйишга кўмак беради. Чет эл тажрибасида кузатилганидек, тадбиркорлар ўзларига керакли ишланмани шартнома асосида буюртма қилиш имконига эга бўлади.\nЮртбошимиз алоҳида қайд этганидек, юртимизда интеллектуал мулк соҳасини янги босқичга олиб чиқиш учун илмий ишланмаларни тижоратлаштириш, маҳаллий брендларни оммалаштириш, ўзига хос инноваторлик мактабини яратишда халқаро амалиёт муҳим ўрин тутади. Мазкур вазифаларни амалга оширишда Бутунжаҳон интеллектуал мулк ташкилоти билан узвий ҳамкорликни йўлга қўйиш режалаштирилган. Шунингдек, ҳамкорлик доирасида "Интеллектуал мулкни ривожлантириш соҳасида Ўзбекистон Республикасининг миллий стратегияси"ни ишлаб чиқиш ишлари олиб борилмоқда. Бугунги кунда Сингапур, Япония, Финляндия, Россия, Қозоғистон, Арманистон, Туркманистон каби давлатлар ўз миллий стратегиясини қабул қилган.\nМатбуот анжумани давомида интеллектуал мулк объектлари, жумладан товар белгиларини "ноҳалол рақобат"дан муҳофаза қилиш, тадбиркорлар манфаатларини таъминлаш юзасидан амалга оширилган ишлар ҳақида маълумот берилди.\n— Агентлик томонидан 2020 йил сентябр ойидан бошлаб тадбиркорлар ҳуқуқ ва манфаатларини таъминлаш мақсадида “Контрафактсиз ҳудуд” ҳаракати ишга туширилди. Мазкур ҳаракат доирасида йирик савдо шаҳобчалари ва ишлаб чиқарувчилар билан ҳамкорликда истеъмолчиларга фақатгина сифатли маҳсулотлар тақдим этиш имконияти яратилмоқда. Бу ҳаракат орқали ноҳалол рақобат олиб борувчи “тадбиркорлар” ўз товар белгиларини яратишга ва бозор иқтисодиёти шартларида рақобатбардош маҳсулот ишлаб чиқаришга мажбур бўлишади. Бу ҳам бўлса интеллектуал мулк ҳимоясини таъминлашда янгича ёндашув ҳисобланади.\nШунингдек, ўтган давр мобайнида товар белгиларининг ноҳалол рўйхатдан ўтказилганлиги (брендрейдинг) бўйича 20 мингдан ортиқ товар белгилари хатловдан ўтказилиб, 15 та товар белгилари ўз ҳуқуқ эгаларига қайтарилди.\n2019 йилдан бошлаб интеллектуал мулк масалаларига оид суд процесслари сони кескин ортди (2016 йилда – 60 та, 2017 йилда – 85 та, 2018 йилда – 89 та, 2019 йилда – 60 та, 2020 йилнинг 9 ойи давомида – 213 та). Суд жараёнларининг аксарияти товар белгиларини ҳуқуқий муҳофаза этилиши билан боғлиқлиги ўз навбатида тадбирколарнинг қонуний манфаатлари ҳимоя қилинаётганидан далолат беради.\nДавлатимиз раҳбари йиғилишда тадбиркорликни ривожлантиришда товар қўшимча қийматини белгилаш муҳим эканлигига урғу берди. Бу эса миллий бренд тизимини яратишни тақозо этади. Бугунги кунда мамлакатимиз 72 та товар белгиси халқаро рўйхатдан ўтказилган. Мазкур йўналишдаги вазифаларни жадаллаштириш мақсадида маҳаллий брендларни халқаро майдонга олиб чиқиш учун тадбиркорлар маҳсулотларини брендга айлантириш дастури ва электрон майдончасини ишлаб чиқиб, ҳудудларда брендлар ярмаркаси ўтказиш белгиланди. Бундан ташқари “Географик кўрсаткичлар тўғрисида”ги қонун лойиҳасини ишлаб чиқиш юртимизда жой номлари билан боғлиқ товар ва хизматларни кўрсатишда ниҳоятда муҳим ўрин тутади.\nАлбатта, соҳани яхлит тизимга айлантириш учун барча имкониятлар мавжуд. Бу борада мутасадди ташкилотлар ва илмий изланувчи-тадқиқотчилар ўртасида кўприк яратиш яратувчанлик қобилиятини янги босқичга кўтаришга хизмат қилади.\nЙиғилишда қайд этилганидек, Интернет тармоғида муаллифлик ва турдош ҳуқуқлар ҳимоясини таъминлаш, адабий ва бадиий асарлардан муаллифлар рухсатисиз фойдаланишни чеклаш муаллифнинг моддий манфаатдорлигини оширади. Бу борада Муаллифлик ҳуқуқи ва турдош ҳуқуқ эгаларининг ҳуқуқларини ҳимоя қилиш бўйича 5 та мулкий ҳуқуқларни жамоавий асосда бошқарувчи ташкилотлар билан тизимли ва самарали ҳамкорлик қилиш белгиланди.\nЮртимизда интеллектуал салоҳиятнинг ошишини рақамлар орқали ифодаласак ҳам бўлади. Хусусан Интеллектуал мулк агентлигига 2018 йилда 8617 та, 2019 йилда 10142 та талабнома келиб тушган. Топширилган ишларни таҳлил этадиган бўлсак, уларнинг мураккаблиги, жамиятга наф келтириши, аналоглардан тубдан фарқ қилиши, изланувчиларнинг салоҳияти ортиб бораётганини кўриш мумкин.\nМамлакатимизда йилига 4 минг 500 атрофида интеллектуал мулк объекти, жумладан, 2 мингдан зиёд товар белгилари рўйхатдан ўтади. Бу ўз навбатида мамлакат иқтисодиёт тармоқлари ва кўрсаткичлари ошаётганидан далолат беради. Ҳар бир товар белгисининг рўйхатдан ўтказилиши янги тадбиркорлик субъекти пайдо бўлиши, янги иш ўринлари яратилишини англатади. Соҳада махсус кластер яратиш орқали таниқли брендларни яратиш, тадбиркорлик фаолиятини кенгайтириш, маҳсулотни хорижга экспорт қилишни йўлга қўйиш мумкин.\nИнтеллектуал мулк соҳаси ривожининг аҳамияти шундаки, унинг асосий қисми номоддий активлардан иборатдир ҳамда унинг юқори нархга эришишида интеллектга асосланган технологияли маҳсулотлар асосий ўрин эгаллайди. Интеллектуал ресурслардан фойдаланган ҳолда ишлаб чиқаришнинг ўсиши билан уларнинг қиймати эскирмайди, аксинча ортади.\nШундай номоддий активлар борки уларнинг қиймати бутун бир давлат ялпи ички маҳсуоти қийматини ташкил қилиши мумкин. Мисол учун, АҚШнинг Aмазон онлайн-чакана савдо маркети кетма-кет учинчи йил дунёдаги энг қиммат брендлар рўйхатида биринчи ўринни эгаллаб, унинг қиймати 220,8 миллиард долларни ташкил қилмоқда. Энг қиммат брендлар рўйхатидан Google (159,72 млрд. доллар), Apple (140,52 млрд. доллар), Microsoft (117,07 млрд. доллар), Samsung (94,49 млрд. доллар), Walmart Inc. (77,52 млрд. доллар), Mercedes-Benz (65,04 млрд. АҚШ доллари) ва бошқалар ўрин олган.\nЮқоридагилардан келиб чиқиб, Агентлик олдида турган муҳим вазифалардан бири Бутунжаҳон интеллектуал мулк ташкилоти мутахассислари билан баҳоловчилар тайёрлаш тизимини йўлга қўйиш ҳисобланади. Халқаро тажрибадан кўриш мумкинки, йирик давлатларда бу йўналишда йирик институтлар ташкил этилиб, баҳолаш стандартлари яратилган. Махсус мезонлар орқали ҳар қандай товар ва хизмат қийматини белгилаш мумкин.\nЎтган йили 400 га яқин ихтиро, 110 та фойдали модел, 170 та саноат намунаси, 36 та селекция ютуғи рўйхатга олинган бўлсада, атиги 43 та илмий ишланма тижоратлаштирилган холос. Шу боис бундай илмий ютуқларнинг “электрон ярмаркаси”ни ташкил этиш муҳим саналади. Бу ҳам ўз ўрнида ишланмалар қийматини белгилаш ва баҳолаш тизимини жорий этишга туртки беради.\nАлбатта ҳар қандай патент тижоратлаштиришга йўналтирилмаса у ноль қийматга эга бўлади. Бу эса яна бир жамиятга фойдасиз ишланма қоғоз уюмларида қолиб кетишини билдиради. Президентимиз видеоселектрда таъкидлаганидек, илмий салоҳиятни юксалтириш ва патентларни тижоратлаштиришда кластер тизимини жорий этиш ниҳоятда муҳим саналади. Юқоридагилардан келиб чиқиб, вазифалар ижросини таъминлаш юзасидан чора-тадбирлар режаси ишлаб чиқиш белгиланди.\nМатбуот анжумани якунида журналистлар ўзларини қизиқтирган саволларига жавоб олишди.


22 июл 2018, Тошкент вақти: 07:45\nРоссияда сиёсатчи Алексей Навальний тарафдорлари аксилкоррупция намойишига чиқди. Полиция намойиш иштирокчиларини ушлашни бошлади. Владивосток марказида муҳолифатнинг рухсат берилмаган митингида иштирок этган 11 киши ушланди. Полициянинг махсус бўлинмаси (ОМОН) ходимлари ва намойишчилар ўртасида тўқнашув бўлиб ўтди.\nУшланганлар орасида мухолифат фаоли Максим Шинкаренко ҳам бор. У «Димон, кўзимдан йўқол» деган сўзлар ёзилган плакатни кўтариб олган эди. Навальнийнинг маҳаллий штаби мувоффиқлаштирувчиси, шаҳар думаси депутати Юрий Кучин полиция томонидан намойиш бошланмасдан олдин ушланган эди.\nВладивосток марказидаги митинг рухсат олинмаган ҳолда ўтказилди. Расмийлар ташкилотчиларга шаҳар четидан жой ажратди, бироқ фаоллар у ерда намойиш ўтказишдан воз кечишди. Намойишчиларни тарқатишда казаклар ҳам иштирок этди. Улар бир нечта фаолни калтаклашди, дея хабар беради "Медиазона".\nБлаговещенскда рухсат берилмаган намойишда иштирок этган камида тўрт киши ушланди. Улардан бирининг қўлида «Коррупциясиз Россия» деган сўзлар ёзилган плакат бор эди. Бу хақда "ОВД-Инфо" хабар берди.\nҚозонда расмийлар шаҳар четида намойиш ўтказиш учун эрталабки 7да рухсат беришди. Бу ерда намойиш ташкилотчиси ушланди. Митингда таҳминан 400га яқин киши иштирок этди. Намойишлар Барнаул, Красноярск, Новосибирск, Улан-Удэ, Хабаровск шаҳарларида ҳам ўтказилди.\nКуни кеча Алексей Навальний баёнот бериб, ҳокимият билан келишилган ҳолда Сахаров проспектида ўтадиган намойиш расмийларнинг босими остида бекор қилинганини маълум қилди. Унинг айтишича, расмийлар митингда овоз кучайтиргич аппаратура ва видеоэкранлардан фойдаланишга рухсат беришмаган.\nНавальний ўз блогида тарафдорларига мурожаат қилиб, тинч намойиш ўтказиш учун шаҳар марказидаги Твер кўчасига чиқишга чақирди. Москва ҳокимияти митинг ўтказиладиган жойнинг ўзгартирилиши қонунга хилоф эканлигини айтди ва «ҳуқуқбузувчиларга нисбатан кескин чора кўрилиши» ҳақида баёнот берди. Эслатиб ўтамиз, 26 март куни Москвада бўлиб ўтган коррупцияга қарши митингда иштирок этган мингдан ортиқ киши ушланган эди.


09:17 / 27.03.2017\nЖанубий Корея прокуратураси мамлакатнинг собиқ президенти Пак Кин Хени ҳибсга олишга уриниб кўради. У ўзининг истеъфосига олиб келган коррупция можаросига алоқадорликда айбланмоқда, деб хабар қилган YTN телеканали.\nЁнхап агентлигига кўра, 27 март куни Пак Кин Хени ҳибсга олиш сўралган ариза судга топширилган. Собиқ давлат раҳбари порахўрлик, ваколатларини суиистеъмол қилиш, шахсий таниши Цой Сун Силга махфий маълумотларни беришда гумон қилинмоқда.\nЖанубий Кореядаги коррупция можароси 2016 йил октябрь ойда авж олган эди. Бунга матбуотда пайдо бўлган хабарлар сабаб бўлганди. Хусусан, республикадаги Samsung каби йирик корпорациялар Цой Сун Силь томонидан ташкил этилган жамғармаларга йирик миқдорда пул ўтказиши орқали ҳукуматнинг қўллаб-қувватлашига эришган. Президентнинг давлат лавозимларини эгалламаган дугонаси президент маъмурияти ишларига аралашган ҳамда ҳокимиятдаги алоқаларидан фойдаланган.\nУшбу иш бўйича Пак Кин Хедан ташқари 30 нафарга яқин киши, жумладан Samsung корпорацияси раҳбари Ли Чжэ Ён ҳам сўроқ бермоқда.\nҲозирда, Цой Сун Силь ҳибсда сақланмоқда. Пак Кин Хе 10 март куни мамлакат Конституциявий судининг қарори билан вазифасидан четлаштирилган эди.\nкоррупция Жанубий Корея Пак Кин Хе


Коррупцияга қарши курашиш агентлиги номидан қўнғироқ...\nЎзини Коррупцияга қарши курашиш агентлиги ходими сифатида таништириб, мазкур университет талабаси — таниши Д.Ю. ҳамда гуруҳнинг бошқа 17 нафар талабасига чет тили фани бўйича ўтказилаётган давлат имтиҳонидан қониқарли баҳо қўйишни талаб қилади.\nФуқаронинг ушбу ноқонуний талаби олий таълим муассасаси томонидан қондирилмагач, фуқаро М.С. такроран қўнғироқ қилади ва таҳдид қилади.\nЖорий йилнинг 29 январь куни мазкур ҳолат юзасидан Коррупцияга қарши курашиш агентлигига мурожаат келиб тушди.\nШу муносабат билан, Коррупцияга қарши курашиш агентлиги ҳамда тегишли идоралар томонидан ўтказилган терговга қадар текширув давомида фуқаро М.С.нинг ноқонуний хатти-ҳаракатлари тўғрисида олинган дастлабки маълумотлар ўз тасдиғини топди.\nҲолат юзасидан жорий йилнинг 3 февраль куни Жиноят ишлари бўйича Самарқанд шаҳар судида мазкур иш кўриб чиқилди.\n«Коррупцияга қарши курашиш агентлиги барча юртдошларимиздан ўзини Агентлик ходими сифатида таништириб, бирор нарса таъма қилувчи, хизмат буюрувчи ёки бошқа ноқонуний хатти-ҳаракатларни амалга оширувчи фуқароларга дуч келганда Агентликнинг 71 202 04 00 (715) телефон рақами орқали ҳолат ҳақида зудлик билан хабар беришларини сўрайди», дейилади агентлик хабарида.\nсохта ходим Коррупцияга қарши курашиш агентлиги\n«Оғир ва ўта оғир жиноятлар кўпайди» – Бош прокурор


Фермер қасамёди ёки қасамёднинг юридик оқибатлари\n20:30 / 26.11.2018\nГулистон шаҳри ҳокимлиги биноси қаршисидаги майдонда Боёвут ва Гулистон туманлари фермерлари «ўз аҳдларига, шон-шавкатларига содиқлигини ифодалаб, юрт тараққиётига беқиёс ҳисса қўшишни, нопок ишларга қўл урмасликни эзгу ният қилиб, қасамёд қабул қилган»и муҳокамаларга сабаб бўлди. Чунки, қонун ҳужжатларига кўра ҳарбийлар, врачлар, судьялар қасамёд қилиши белгиланган бўлиб, тадбиркорлик субъекти – фермернинг қасамёд қилиши қонунчиликда белгиланмаган.\nТадбиркорлик субъектининг бундай шаклда қасамёд қилиши чиндан ҳам ҳайратланарли бўлиб, менда фермерларнинг қандай аҳдлари борлиги, қандай шон-шавкатга содиқлик талаб қилиниши каби саволлар туғилади. Бу ер эгалари олдидаги аҳдларми? Ёки шартномавий мажбуриятларми?\nҚуйида қасамёднинг ҳуқуқий мазмуни ва фермернинг ҳуқуқий ҳолати бўйича қисқача ўз фикримизни билдирамиз.\nҚасам қадим замонлардан бери қўлланиб келади. Диний нормаларда қасам муқаддас ҳисобланиб, уни бузиш гуноҳ ҳисобланган.\nҚасамёд (қасам) ўз моҳиятига кўра муайян мажбуриятларни бажаришга бўлган садоқат ва фидойиликни тантанавор ифода этишни англатади.\nҚасамёд, ҳуқуқий нуқтаи назардан, муайян мансабдор шахслар ёки хизматчиларнинг давлат, жамият ва фуқаролар олдидаги ахлоқий ҳамда ҳуқуқий масъулиятини тантанали тан олишга хизмат қиладиган институт сифатида кўрилади. Қонунчилигимизда муайян мансабдор шахсларнинг қасамёд қилиши лавозим мажбуриятларига киришишнинг шарти сифатида белгиланган бўлиб, Президент, судья, ҳарбий хизматчи, врач, адвокат каби лавозимларга киришиш учун ўрнатилган тартибда қасамёд қабул қилиш лозим.\nЎзбекистон Республикаси Конституциясининг 92-моддасига мувофиқ Президент Ўзбекистон Республикаси Олий Мажлиси йиғилишида қасамёд қабул қилган пайтдан бошлаб ўз лавозимига киришган ҳисобланади:\nШунингдек, Ўзбекистон Республикасининг «Судлар тўғрисида»ги Қонунига кўра илк бор судьялик лавозимига сайланган ёки тайинланган шахс қуйидаги мазмунда қасамёд қилганидан кейин ўз вазифасини бажаришга киришади:\nСудьялар Ўзбекистон Республикаси Давлат байроғи, Қорақалпоғистон Республикасида эса Қорақалпоғистон Республикаси Давлат байроғи олдида ҳам тантанали вазиятда қасамёд қилишади.\nҲудди шунингдек, қонун ҳужжатларига мувофиқ ҳарбий хизматчилар ҳарбий хизматга киришда, врачлар ҳам олий тиббий маълумот ҳақида ҳужжат олган вақтда қасамёд қилади.\nЛекин қасамёдни бузиш тўғридан-тўғри оқибат келтириб чиқармайди, тўғрироғи қасамёдни бузганликни тартибга солувчи алоҳида ҳуқуқий механизм йўқ. Бу касб этикаси қоидалари ҳамда тегишли қонун ҳужжатларини бузиш (масалан, мансаб ваколатидан четга чиқиш, мансабга совуққонлик билан қараш, пора олиш) учун жавобгарликни белгилаш орқали тартибга солинади.\nЮқоридагилардан кўринадики, қасамёд муайян лавозим бўйича хизмат вазифасига киришаётган шахслар томонидан ўз касбига, вазифаларига садоқатини тантанали эълон қилишдир.\nФермер ҳам қасамёд қиладими?\nЎзбекистон Республикасининг «Фермер хўжалиги тўғрисида»ги Қонунининг 3-моддасига кўра, фермер хўжалиги ижарага берилган ер участкаларидан фойдаланган ҳолда қишлоқ хўжалиги маҳсулотини етиштириш ҳамда қонун ҳужжатларида тақиқланмаган бошқа фаолият турлари билан шуғулланувчи тадбиркорлик субъектидир.\nШунингдек, фермер хўжалиги юридик шахс бўлиб, унинг бошлиғи шу хўжаликнинг муассиси — фермердир. Ўн саккиз ёшга тўлган, қишлоқ хўжалигида тегишли малака ёки иш тажрибасига эга бўлган Ўзбекистон Республикаси фуқароси фермер бўлиши мумкин. Бошқа юридик ва жисмоний шахслар билан муносабатларда фермер хўжалиги номидан ана шу хўжалик бошлиғи иш кўради.\nДемак, фермер хўжалиги тадбиркорлик субъекти – юридик шахс бўлиб, унинг бошлиғи давлат ва жамият олдида, шартномавий мажбуриятларидан ташқари, алоҳида бир вазифа олмайди. Табиийки, қонун ҳужжатларида белгиланган мажбуриятларни бажариш ҳар бир шахс (барча жисмоний ва юридик шахслар) учун мажбурий бўлиб унинг учун маросим шаклида қасамёд қилиш аҳамиятга сазовор ҳисобланмайди.\nАгар фермерларнинг хабарда келтирилган «ўз аҳдларига, шон-шавкатларига содиқлиги» масаласига тўхталсак, буни ўз шартномавий мажбуриятларини, яъни фермер ва тайёрловчи ўртасида тузиладиган контрактация шартномаси бўйича мажбуриятларни бажаришга аҳд қилиш деб тушуниш тўғри бўлса керак (албатта, қонунда фаолиятидан келиб чиқиб бир қатор мажбуриятлар белгиланган). Шартномавий мажбуриятлар эса ўзаро манфаатдорликни тақозо этиб, ушбу мажбуриятларни бажариш қасамёд орқали таъминланмайди.\nҚишлоқ хўжалиги маҳсулотлари етиштирувчилар билан тайёрлов, хизмат кўрсатиш ташкилотлари ўртасида шартномалар тузиш, уларни рўйхатдан ўтказиш, бажариш, шунингдек, уларнинг бажарилиши мониторингини олиб бориш тартиби тўғрисидаги Низомга мувофиқ контрактация шартномаси бўйича хўжалик бундай маҳсулотларни қайта ишлаш ёки сотиш учун харид қилувчи шахсга қишлоқ хўжалиги маҳсулотларини келишилган муддатларда бериш мажбуриятини олади, тайёрловчи эса муайян нарх бўйича келишилган муддатларда ҳақ тўлаб ушбу маҳсулотларни сотиб олиш мажбуриятини олади.\nШундан келиб чиқадиган бўлсак, фермерлар ўз маҳсулотларини сотадиган тайёрловчилар олдида қасамёд қилишлари тўғри бўларди. Бироқ, қасамёд тадбирида вилоят ҳокими, вилоят прокуратураси ва ҳуқуқни ҳимоя қилиш органларининг вакиллари иштирок этгани, тадбирнинг вилоят ҳокимияти қаршисида ташкил этганидан кўринадики, фермерлар давлат органлари олдидаги аҳдларига содиқлик бўйича қасамёд қилишган бўлиши мумкин.\nУмуман, олганда тадбиркорлик субъектлари бўлган фермер хўжаликлари раҳбарларининг бундай шаклда давлат органлари ходимлари қаршисида қасамёд қилиши тадбиркорлик муҳитига салбий таъсир қилади. Чунки, юқорида таъкидланганидек, қонунчилик фермер ўз маҳсулотини фойда олишни кўзлаб ишлаб чиқариши ва сотиши лозимлиги назарда тутади. Мазкур ҳолатда эса фермерларнинг катта эҳтимол билан мажбуран қасамёдга келтирилгани эҳтимолдан холи эмас.\nҚолаверса, тадбиркорлик субъектига қасамёд шаклида мажбурият юклаш на ҳуқуқ ва на ахлоқ нормаларига тўғри келади.\nХолмирзаев Ўткирбек. ТДЮУ ўқитувчиси.


Эртуғрул Фотиҳ ким 21-09-2021, 12:21 | Zamin.uz\nЭртуғрул Фотиҳ ким?\nТуркийлар тарихида муҳим аҳамият касб этган, тарихий шахслардан бири Эртуғрул Ғозий Усмонийлар давлатининг вужудга келишида тилга олинадиган исмлардан биридир.\nЭртуғрул Ғозий ким? Тарихда қандай ном қолдирди ва унинг фарзандлари кимлар эди?\nУсмонлилар Беклигининг асосчиси, Усмон Бекнинг отаси бўлган Эртуғрул Ғозий, туркийлар тарихида аҳамиятли шахслардандир.\nXIII асрга бориб дунё катта ўзгаришларга гувоҳ бўлди. Онадўли ери турли империяларнинг зиддиятлари авж олган нуқтага айланганди. 1071 йилда турклар забт этган бу юртларда энди хочлилар ва мўғуллар ҳам шерик бўлмоқчи эдилар. Оқденгиз, Қора денгиз, Болқон, Қафқос ва Месопатамия янги эгасини излаётганди. Ана шу қирғинбаротлар ичида ўртага чиққан Эртуғрул Ғозий орзулари ортидан кетмоқчи бўлиб, дунёга янгича маданият армуғон қилди. У тамал тошини қўйган давлат дунёнинг қисматини ўзгартириб юборди.\nIX асрда Эртуғрул Ғозийнинг оталари, 50 минг (баъзи манбаларда 70 минг) атрофидаги хонадон эгалари бўлмиш Ўғуз бойлари билан бирга мўғуллар истилосидан қочиб, Бухоро ва Самарқанд устидаги Жайҳун (Амударё) дарёсини кечиб Хуросон (Туркманистон) вилоятининг Марв (Моҳан) шаҳрига жойлашадилар.\nИлк макони Қоражадоғ\nСалжуқли Султон Алоуддин Қайқубод I Эртуғрул Ғозий тасарруфидаги Кайхонийларни бу курашлардаги хизматларига мукофот сифатида Анқара ғарбидаги Қоражадоғни қишлов-яйлов учун тақдми этди. Бу хушхабар Кайхонийлар Қайсарида жойлашганида, Салжуқийлар пойтахти Кўняга жўнатилар Эртуғрул Ғозийнинг ўғли Сару Боту (Савжи Бек) томонидан етказилади. Шундай қилиб Эртуғрул бейнинг Онадўлидаги дастлабки макони Қоражадоғ ҳисобланади. Шундай қилиб Эртуғрул Ғозийнинг тарих саҳнасига чиқиши шундай бошланади.\nҒозий унвони нега берилди?\nЭртуғрул Ғозийнинг сиёсати ва ҳарбий салоҳияти, жасорати, мардлиги, заковати ва ҳаракатлари натижасида XIII аср ўрталарида Қоражаҳисор ва Соғут фатҳ этилади. Салжуқийлар Султони Алоуддин Қайқубод I бу ғозийликни мукофотлаш учун Доманич, Соғут ва унинг атрофини Эртуғрулга мулк сифатида инъом қилди. Ёзни Доманич яйловларида, қишни Соғутда ўтказган Эртуғрул ғозий Салжуқийлар давлатининг шимолий ғарбий чегараларини жуда мукаммал ҳимоя қилади, осойишталикни таъминлайди. Доманич-Соғут ва ўша атрофларга ҳоким бўлганидан кейин, Византия чегарасидаги ҳукмронлик қиладиган бошқа бейлар билан бирга юришларни давом эттиради. Эртуғрул қўшни Византия шаҳарларини фатҳ этишда ғалаба қозонгани учун “Ғозий” унвонига эришади.\nЭртуғрул ғозийнинг ўлими\nЭртуғрул ғозий ҳукмронлиги даврида қабиласининг аҳолиси оз бўлгани учун, тинч, хотиржам, батадбир, эҳтиёткор сиёсат қўллади. Атрофидаги туркман бекликлари ва Византия шаҳарлари билан яхши муносабатда бўлиб, уларнинг аҳволи ва сиёсий ҳолатларини муносиб таъминлаб, қабиласи ва бошқаруви остидагиларни аҳил-иноқлик яшашлари учун хизмат қилди. Эртуғрул ғозий қўл остидаги халқлар томонидан ниҳоятда кучли эҳтиром билан севиб, қадрланган инсон эди.Эртуғрул ўзи манзил-макон қурган ҳудудда тинчлик ва хавфсизликни сақлади. Эртуғрул ғозий 1281 йилда 93 ёшда Соғутда вафот этади.\nЭртуғрул ғозийнинг фарзандлари\nЎғузларнинг раҳнамоси ва Усмонли Беклигининг асосчиси Усмон Бекнинг отаси Эртуғрул ғозийнинг Усмон Бекдан бошқа Сару Боту (Савжи Бек) ва Гундуз исмли болалари ҳам бўлган. Айни пайтида Эртуғрул ғозийнинг Сунгур текин, Кунтуғди ва Дундор исмли уч ака-укаси ҳам бўлган деган эҳтимоллар ўртага чиқяпти.\nЯнгиликлар » Дунё » Эртуғрул Фотиҳ ким?


Эълонлар: 20.09.19 ССПда “Ўзбекистон Республикаси солиқ кодексининг янги таҳрири” мухокама этилди. ССП Янгиликлари: 19.09.19 БМТнинг гиёхвандлик воситалари ва жиноятчиликка қарши курашиш бўйича бошқармаси ҳамда Европа тикланиш ва тараққиёт банки экспертларидан ташкил топган делегация аъзолари билан учрашув бўлиб ўтди Эълонлар: 19.09.19 Сизни Ўзбекистон ва Туркия ишбилармон доиралари иштирокида бизнес-форум ва В2В форматидаги икки томонлама музокараларга таклиф қиламиз Эълонлар: 19.09.19 “Invest in Kashkadarya" ҳалқаро инвестицион форумига таклиф этамиз. ССП Янгиликлари: 19.09.19 “Стартап-ташаббуслари”дастурида иштирок этинг Ўзбекистонда кўргазма ва ярмаркалар: 25.09.19 - 27.09.19 «UZMEDEXPO–2019» (Тиббий асбоблар, фармацевтика маҳсулотлари, стоматология, тиббий хизмат. Гўзаллик ва саломатлик кўргазмаси) Ўзбекистонда кўргазма ва ярмаркалар: 25.09.19 - 27.09.19 "Пластмасса саноати - Plastex Uzbekistan 2019» Ўзбекистонда кўргазма ва ярмаркалар: 25.09.19 - 27.09.19 "O’ZuPACK-O’ZBEKinPRINT 2019" - "Қадоқлаш ва матбаа учун технология ва жиҳозлар" Чет элда кўргазма ва савдо ярмаркалари: 24.09.19 - 27.09.19 «World food Moscow 2019» Чет элда кўргазма ва савдо ярмаркалари: 24.09.19 - 27.09.19 Халқаро озиқ-овқат кўргазмаси "World Food Moscow" Вазирликлар ва идоралар тендерлари: 23.01.17 Ўзбекистон Республикаси Ички ишлар вазирлиги Саноат соҳасидаги тендерлар : 20.01.17 Министерство Минобороны Республики Узбекистан И активный Вазирликлар ва идоралар тендерлари: 10.05.16 Ўзбекистон Республикаси Ахборот технологиялари ва коммуникацияларини ривожлантириш вазирлиги Давлат тендер ва харидлари: 11.12.15 Россия Федерацияси Давлат тендер ва харидлари: 11.12.15 Украина\nЎзбекистон – Россия қўшма комиссиясининг биринчи мажлиси бошланди.\nЎзбекистон билан Россия ўртасидаги икки томонлама ҳамкорликнинг янги шакли сифатида қайд этилаётган ушбу тадбирда ҳукуматлар аъзолари, тегишли вазирлик ва идоралар, етакчи иқтисодий тузилмалар раҳбарлари иштирок этмоқда.\nМажлис ҳукумат раҳбарларининг тор доирадаги учрашуви билан бошланди.\nЎзбекистон Республикаси Бош вазири Абдулла Арипов ва Россия Федерацияси Ҳукумати Раиси Дмитрий Медведев Ўзбекистон билан Россия ўртасидаги стратегик шериклик ва иттифоқчилик муносабатлари, дўстлик руҳидаги кўп қиррали амалий ҳамкорлик жадал ривожланиб бораётганини мамнуният билан қайд этди.\nИкки давлат Президентларининг мунтазамлик касб этган учрашув ва мулоқотлар мамлакатларимиз вазирлик ва идоралари, ҳудудлари ўртасида шериклик муносабатларини амалий мазмун билан бойитаётгани таъкидланди. Турли даражадаги делегациялар алмашувлари ва ҳудудлараро ҳамкорлик фаоллашгани савдо-иқтисодий, сармоявий, илмий-техник ва маданий-гуманитар алоқаларни юқори даражада давом эттириш учун қулай замин яратмоқда.\n– Ўзбекистон билан Россия ўртасидаги ўзаро манфаатли ва дўстона муносабатлар ҳудудлараро ҳамкорлик кенгаяётганида ўз ифодасини топмоқда. Ўтган йили илк бор Ўзбекистон – Россия ҳудудлараро ҳамкорлик форуми ташкил этилди. Унинг доирасида ҳудудлар раҳбарлари ва тадбиркорлар ҳамкорликнинг аниқ йўналишларини белгилаб олди. Бугунги учрашув ушбу ишларни сифат жиҳатдан янги босқичга олиб чиқиш имконини беришига ишонаман, – деди Ўзбекистон Республикаси Бош вазири Абдулла Арипов.\nРоссия Федерацияси Ҳукумати Раиси Дмитрий Медведев Ўзбекистонга келиш таклифи учун миннатдорлик билдириб, ҳудудлараро ҳамкорлик мамлакатларимизнинг ўзаро муносабатларини янги йўналишлар ҳисобига кенгайтиришга хизмат қилаётганини алоҳида таъкидлади. Бугунги кунда икки давлатнинг 80 га яқин ҳудуди ўртасида фаол шериклик ўрнатилгани қайд этилди.\nМажлисда икки томонлама ҳамкорлик, жумладан, савдо-иқтисодий алоқаларни янада ривожлантириш масалалари муҳокама қилиняпти.\nОнлайн фойдаланувчилар сони: 42


Қозоғистон Миллий банки 2021 йил август ойида молия бозоридаги вазиятни кўриб чиқди\n29 Сентябрь 2021 13:30\nNUR-SULTAN. Kazinform - Қозоғистон Республикаси Стратегик режалаштириш ва ислоҳотлар агентлиги Миллий статистика бюросининг маълумотларига кўра, 2021 йил август ойида инфляция 0,5% ни (2020 йил августда - 0,1%) ташкил этди, деб хабар беради Kazinform Қозоғистон Миллий банки сайтига таяниб.\nВеб-сайт маълумотларига кўра, йиллик инфляция 8,7% (2020 йил декабрда - 7,5%). Инфляция таркибида ҳар йили озиқ -овқат маҳсулотлари 11,4%, ноозиқ -овқат маҳсулотлари 7,3%, пулли хизматлар 6,6%га ошди.\nМиллий банкнинг умумий халқаро захиралари 2021 йил август ойида, дастлабки маълумотларга кўра, 5,2%га (йил бошидан 3,3%) ошиб, 36,8 миллиард AҚШ долларини ташкил этди. Сайт маълумотларига кўра, захираларнинг кўпайишига эркин конвертация қилинадиган валютадаги активларнинг ўсиши, шунингдек, Халқаро Валюта Жамғармасидан махсус кредит (SDR) олиш ҳуқуқини олиш доирасидаги олтин портфели сабаб бўлган.\nДастлабки маълумотларга кўра, мамлакатнинг жами халқаро захиралари, шу жумладан Миллий жамғарманинг хорижий валютадаги активлари (56,9 миллиард AҚШ доллари)билан бирга 2021 йил август ойи охирида 93,7 миллиард AҚШ долларини ташкил этди.\nПул базаси 2021 йил август ойида сезиларли даражада камайиб, 10 298,2 миллиард тенгени ташкил этди (йил бошидан 5,3 %га ошди). Тор пул базаси, яъни иккинчи даражали банкларнинг Миллий банкдаги муддатли депозитларини ҳисобга олмаганда, 3% га ошиб, 6300,2 миллиард тенгени ташкил этди (йил бошидан 23,8% га ошди).\n2021 йил август ойида пул массаси 0,6% га камайиб, 28 056,2 миллиард тенге бўлди (йил бошидан 12,6% га ошди), муомаладаги пул маблағлари 0,7% га , 3,014,5 миллиард тенгега (йил бошидан 6,6% га ошди) камайди.


Давлат активларини бошқариш агентлиги ташкил этилганидан бери давлатга тегишли 1187 та актив сотилди\nДавлат активларини бошқариш агентлиги сотиладиган активларни “E-Auksion” электрон савдо майдончасида кимошдига қўяди.\nЎзбекистонда Давлат активларини бошқариш агентлиги (ДАБА) ташкил этилган 2019 йил январидан буён ўтган давр мобайнида давлатга тегишли бўлган 1187 та актив сотилган. Бу ҳақда мазкур агентлик фаолиятининг биринчи йили якунларига бағишланган матбуот анжуманида маълум қилинди.\nҚайд этилишича, жорий йил бошидан шу кунга қадар жами 352 та давлат активи, шу жумладан 77 та жамият акциялари ва 275 та кўчмас мулк объектлари 2,9 трлн сўм қийматда 1,0 трлн сўм инвестиция киритиш ва 4,3 минг иш ўрни яратиш шарти билан савдога чиқарилган. Шу давр мобайнида 359 та давлат активи 391,2 млрд сўмга (шундан 294 таси 3,2 трлн сўм инвестиция киритиш ва 5,1 минг иш ўрни яратиш шарти билан) инвесторларга сотилган.\n“Инвестиция мажбурияти билан сотилган 1327 та, шу жумладан жорий йилда сотилган 223 та давлат активи бўйича мониторинг ўрнатилган бўлиб, ушбу объектларга ўтган давр мобайнида 1,1 трлн. сўм инвестиция киритилди, 266 та объект ишга туширилиб, 8,4 минг иш ўрни яратилди”, дейилади агентлик хабарномасида.\nАйтилишича, Ўзбекистонда зарар кўриб ишлаётган 84 та корхонадан 46 таси хусусий секторга сотилиб, 18 таси соғломлаштирилган ва 6,3 млрд сўм соф фойдага эришилган. Давлат бюджетига жами 1,4 трлн. сўм (15,5 баробар кўп) маблағ туширилган. Жумладан, хусусийлаштиришдан 113,1 млрд сўм, давлат иштирокидаги корхоналар тўланган дивидендлардан 1,3 трлн сўм, давлат мулкларини ижарага беришдан эса 6,6 млрд сўм пул туширилган.


Токио-2020: Олимпиаданинг олтинчи кунини Ўзбекистон медалларсиз якунлади – Газета.uz\nФото: Миллий олимпия қўмитаси.\nТокио-2020: Олимпиаданинг олтинчи кунини Ўзбекистон медалларсиз якунлади\nТокиода ўтказилаётган Олимпия ўйинларининг олтинчи кунида 6 нафар ўзбекистонлик спортчилар беллашувларда қатнашишди. Улар орасида боксчи Баҳодир Жалолов кейинги босқичга йўлланма олган бўлса, қолган барча спортчилар мусобақадаги иштирокларини тугатишди.\nLotinchada 29 июл 2021, 14:09 Спорт\nТокиодаги Олимпия ўйинларининг олтинчи кунида олти нафар спортчи Ўзбекистон терма жамоаси таркибида иштирок этди.\nДзюдо. -100 кг вазн тоифасида курашган Ўзбекистон вакили Муҳаммадкарим Хуррамов биринчи баҳсини ирландиялик Бенжамин Флетчерга қарши ўтказди. Беллашувда ўзининг яққол устунлигини намойиш этган Хуррамов вазари баҳоси билан баҳс тақдирини ўз фойдасига ҳал қилди.\nКейинги босқичда эса у япониялик Арон Волфга қарши татамига чиқиб, мағлубиятга учради ва ушбу йўналишда медаллар учун курашни тўхтатди. Энди у аралаш жамоавий йўналишда иштирок этиши мумкин.\nАкадемик эшкак эшиш. Жуфтлик енгил вазн тоифасида сўнгги босқичгача етиб борган Шахбоз Холмирзаев ва Собир Сафаралиев финалда яхши натижа кўрсата олишмади ва мағлуб бўлишди.\nБокс. Жаҳон чемпиони, Ўзбекистон делегацияси байроқдори, +91 вазн тоифасида беллашаётган Баҳодир Жалолов Токио-2020 Олимпия ўйинларидаги иштирокини ғалаба билан бошлади. Озарбайжонлик Муҳаммад Абдуллаевга қарши кечган беллашувда Жалолов рақибини катта устунлик билан мағлуб этди.\nЧорак финалда Жалоловга ҳиндистонлик Сатиш Кумар рақиб бўлади. Улар ўртасидаги жанг 1 август куни Тошкент вақти билан соат 9:06 да бўлиб ўтади.\nШунингдек, шу куни боксчи Турсуной Раҳимова (-51 кг) ҳам Токио-2020 Олимпия ўйинларидаги юришини давом эттирди. 1/8 финалдаги баҳсда у туркиялик Бусе Наз Чақирўғлу билан муросасиз жанг ўтказиб, имкониятни бой бериб қўйди ва мусобақадаги иштирокини якунлади.\nБугун Фанат Қаҳрамонов ҳам ўзининг иккинчи баҳсида рингга кўтарилди. Бу босқичда унга қозоғистонлик спортчи Абилхан Аманкулов рақиб бўлди. Унга қарши кечган жанг рақибнинг ғалабаси билан якунланди. Шу тариқа Қаҳрамонов ҳам Токио-2020 Олимпия ўйинларидаги иштирокини якунламоқда.\nХабар эълон қилинган вақтда Ўзбекистон битта олтин ва битта бронза медали билан турнир жадвалининг 28-поғонасини эгаллаб турибди.\n19.10 ЎзЛиДеП номзоди пойтахтдаги тирбандликларни ҳал этиш бўйича ўзининг таклифларини билдирди


Россиялик қиз “Дунёдаги энг чиройли чеҳра” соҳибаси деб топилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Россиялик қиз “Дунёдаги энг чиройли чеҳра” соҳибаси деб топилди\t11:26, 12 октябрь 2016\tРоссиянинг Красноярск шаҳрида яшовчи Алёна Раева Монголияда ўтказилган “Дунёдаги энг чиройли чеҳра” танлови ғолибаси бўлди. Бу ҳақда “Lenta” хабар бермоқда. Мазкур танловда Европа, Осиё, Америка ва Африка мамлакатларидан 60 нафар қиз иштирок этди. Финалда танлов иштирокчилари тўй либосларида, миллий кийимларда чиқиш қилишди ва ҳакамлар ҳайъати билан суҳбат ўтказишди. “Жуда кўп совғалар беришди. Бироқ улар орасидан энг ёққани монголиялик рассомнинг чизган сурати бўлди. Ва албатта пул мукофоти ҳам менга ёқди”, — дейди танлов ғолибаси. Танловнинг биринчи ўрнини Замбия, иккинчи ўрнини Филиппин, учинчи ўрнини Монголия вакиласи забт этди. Ғолиб учун пул мукофоти миқдорига аниқлик киритилмаган. Танлов ғолиби йил давомида ҳайрия тадбирларида иштирок этади.


18.11.2021 16:15 0 2637\nМамлакатимизда доллар курси юқорилашда давом этмоқда. Марказий банк 19 ноябрдан хорижий валюталарнинг ўзбек сўмига нисбатан янги қийматини белгилади.\nУнга кўра АҚШ долларининг расмий курси 12,84 сўмга кўтарилиб, 10 768,10 сўмга етди.\nЕвро курси ҳам ошдиди (+36,06) ва 12 203,49 сўм бўлди.\nБир Россия рубли -0,08 сўмга кўтарилиб, 147,78 сўмни ташкил этди.\nМаълумот учун, бугун тижорат банкларида АҚШ доллари сотув курси биринчи марта 10800 сўмдан ошган. Айни пайтда банкларда сотув курси 10 795-10 810 сўм, сотиб олиш курси 10 700-10 770 сўмни ташкил қилмоқда.\nИқтисодиёт 21/01, 16:08


Тушда бури курса нима булади. ko'rsa nima bo'ladi - Tush tabiri kitobi\nUztext.com » Tush tabiri » Тушда бури курса нима булади.\nТушда бури курса нима булади-АСТРОМЕРИДИАНА-Бўри кам ҳолларда яхшилик ҳақида хабар беради. Кўпинча бу туш хавф яқинлиги,ёмонликка, қилинади. Тушда бўрини кўриш –сиз ҳаёдда аламли душманни ёки яхши дўстингизни сотқинлиги деб таъбир қилинади. Агар сиз тушингизда бўрилар тўжасини кузатаётган бўлсангиз, кимдмр сизни ғазабингизни чиқаради.\nАгар сиз тушингизда бўри билан олишсангиз, ўнгингизда катта жанга киришасиз, бу келажда хаётингизга таъсир кўрсатади\nБўри бу ёлғир хайвондир. Агар сиз уни тушда кўрсангиз, ўнгда сизга инсонлар билан мулоқат ёки яқин дўстлариз билан суҳбатлар сизга етишмаяпти. Сизни атрофингизда сиз хохлаган суҳбатдош бор лекин, лекин ғурурингиз у билан гаплашишга йўл қўймаяпти. Шу билан бирга тушда бўри, нотўғри йўл билан топилган маблағни ҳам таъбир қилади. Яъна ўнгингизда шахсий ишингиз учун кимдандур фойдаланяпсиз ёки кимдур сиздан фойдаланаяпти. Бундай боғлиқликни узиб юбориш керак.\nҲар эҳтимолга қарши, сиз ишониб юрганлар яқинда асл юзини кўрсатадилар. Агар сиз уларга ичингиз қора бўлса, унда яқинда сирингиз ошкор бўлади.\nОвқатланаётган бўрини кўрсангиз, яқинда сизга севганингиз ёрдами керак бўлади. Агар сиз шу нарсага эришмоқчимисиз, унга бу хақида ҳаммасини гапириб беринг. Агар сизга сйиғлаган ҳолда хайвон кирса – кир, ҳўл- жуфтингиздан қўчиб кутилолмайсиз, бу сизни тақдирингиз. Агар тушингизда бўри ўз ўлжасини қириб юрганини кўриш ҳам , яхшиликкамас, шеригингизга ишончингиз йўқолади. Семиз, чиройли ялтираган, қорни тўқ бўри эса- севганингиз билан ҳаммаси яхши бўлиши деб таъбир қилинади.\nАёл киши учун бундай туш умр йўлдоши билан, узоқ ва давомли жинсий алоқа бўлишини билдиради. Бўри подаси аёл учун – тўй бўлар экан. Тушда вахший билан тўқнашсангиз –ўнгизда ўзингизни қўрқинчингиз билан курашасиз. Шунга эътибор бериш керакки убилан тўқнашув нима билан тугаганини – сиз ютдингиз ёки ютқаздингиз. Подани сизга ташланиши – яқинларингиз ёрдамини йўқотасиз. Балки уларга кўп вақт ажратишингиз керак бўлади. Ташланган бўри нимага тушга киради – унда химояланиш, катта жанжалга ёки келишмовчилик.\nТушингизга бўри кирса безовталик белгиси, ўнгингиздаги хавфдан дарак беради. Тушда бўри – хеч нарсадан қайтмайдиган ваҳший, ёмон одам. Яқинда ишда у билан қандайдур шартнома қиласиз. Агар сизга бўри кирса, туш таъбири бу одамга хеч қандай холатда ҳам ишонмаслигингиз кераклиги хақида огоҳлантиради. Бри тишлаб олса-ўнгингизда йўқотиш ёки соғлиқ ёмонлашувига. Агар сиз бўри ютсангиз ёки уни ўлдирсангиз-бу яхши белгидир ва сиз катта омадга учраб бойликка эга бўласиз.\nБўри – вахший одам. Агар сизни тушингизда бўри кирса, дўсиларингиз ёки яқинларингиз ичида бундай одам бор, ундан эҳтиёт бўлинги. Тушда бўрини ўлдирсангиз– яхши белги. Ўнгингизда душманларизни ёмонликларини енгасиз.\nБўри тушда – турли гаплар, эркак, совчилар, тўй, бахт, Аллохга қурбонлик қиласиз, душман, касаллик ўлим, сотқинлик, ёлғон, бошлиқ билан гаплашиш, қийин иш;\nОқ , кулранг бўри –совчилар келади;\nҚора бўри – касаллик;\nНиманидур тортиб кетиши –тўй;\nБўри ғажиса – омадсизлик, йўқотиш;\nҚиз бола у билан уришса –ёмон йигит;\nХайвон қизни қўлини ушласа – яқинда турмушга чиқади;\nБўри билан йигит бемалол ёнма ён юрса – яқинда уйланади;\nВаҳшийни тутиш –душман билан жанжалга;\nУшлаш, сўйиш – омад, катта душманингизни ютасиз, хар-хил гаплардан қутиласиз;\nУчратиш – керакли инсон билан учрашиш;\nБўри лапаси( қўли) – безовталик, душман билан учрашиш;\nБўри гўштини есангиз – душманни енгасиз;\nБўриларга бурилиш – аҳмоқ дўстлар;\nМаслаҳатлашмайдиган, кучли инсон билан жанжал; агар тишласа бу туш огоҳлантиради, ёмон инсонлардан эҳтиёт бўлинг; бўри ўлдириш ёмонликлардан қутилиш; ушлаб олиш яқинларингиз билан ярашасиз; ким биландур жанжалга; бўри устига миниб олиш, ёмонлик устидан тантана қиласиз; бўри гўштини есангиз қийинчиликларни енгасиз; бўри подаси – зарарга;\nҚаттиқ қўллик белгиси, ёмонлик ва тўймаслик. Ҳаётда бу ҳайвон одамларга, ҳайвонларга ёмонлик қилади.\nЭчкига ташланмоқчи бўлган бўри – ўнгингизда бошқалардан нажот кутманг ўз кучингизга ишонинг.\nЭски ортидан йетолмаса, ўнгингизда ишингиз учун курашасиз, бўлмаса бошқалар илиб кетади.\nТоғларда турга бўрини кузатсангиз –ўнгингизда қийин вазиятда қоласиз.\nИнсон ва бўри хар доим бир-бирига душман бўлишган. Тушда бу ҳайвонни кўриш- ўнгингизда сизга дўст бўлмаганлар билан курашасиз. Бундай туш душанба сешанбага ўтар кечаси кирса- дўстларингиз касал бўлиши ҳақида огоҳлантиради.


Мўътабар Тожибоева: “Мен ҳуқуқ ҳимояси билан шуғулланишни давом этаман” - Фарғона.Ру ахборот агентлиги\n03:17 msk, 14 Июль 2020\nМўътабар Тожибоева: “Мен ҳуқуқ ҳимояси билан шуғулланишни давом этаман”\n25.06.2008 09:55 msk\nБу аёлни қамаш учун кўпчилик: милиционерлар, эсенбечилар, (миллий хавфсизлик хизмати ходимлари), президент маъмурияти вакиллари, прокурорлар, судьялар ҳаракат қилганлар. Уни суд қилаётганларида Дўстобод шаҳрини кучишлатар тузилмалари ходимлари ўраб олишган. Тожибоевани Ўзбекистон Жиноят Кодексининг 18 та моддаси бўйича айбладилар ва саккиз йилга қамадилар. Уни озодликка чиқариш учун обрўли халқаро ташкилотлар, давлат намояндалари ва ғарб мамлакатлари ҳукуматлари курашдилар. У икки йил саккиз ой панжара ортида ўтирди. Турмадалигида оғир операцияни бошидан кечирди. Ҳуқуқни ҳимоя қилиш бўйича “Ўтюраклар клуби” асосчиси Мўътабар Тожибоевани расмийлар ўзларига нисбатан таҳдид сифатида кўрдилар. Ҳозир у Марғилон шаҳридаги клиникалардан бирида даволанмоқда. Бўйи баланд эмас, ҳаракатчан, кулиб турган. Сўзлашганда турма ибораларни кўп ишлатади.\nМўътабар Тожибоева. “Фарғона.Ру” АА фотосурати\nМенинг озод қилинишим нафақат мен учун, балки мен билан ўтирган аёллар, дўстларим ва қариндошларим учун ҳам кутилмаган воқеа бўлди, - дея ҳикоя қилади Мўътабар. – Иккинчи июнь куни камерада ётгандим (операциядан кейин мен доим ётганман). Соат 11 да мени чақиртириб зудлик билан нарсаларимни марказий каптёркага топширишни буюрдилар. Қайтиб келиб шерикларимга мени қаергадир кўчиришмоқчи, қаергалигини айтишмади, деб айтдим. Ўзимча мени Тоштурмага олиб кетадилар деб ўйлагандим.\nШу кайфият билан отрядга бордим. Бошлиқ аёл менга тезроқ нарсаларимни йиғиштиришимни буюрди. Беш минут вақт беришди. Аёллар мен билан хайрлашмоқчи бўлдилар, улар бўлса: “Вақт йўқ” деб рухсат бермадилар. Навбатчи назоратчи олдига кириб нарсаларни топширдим ва мени қаерга олиб кетаяптилар, деб сўрадим. “Кейин айтамиз”, дейди. Тезда нарсаларимни қабул қилиб олдилар, эски кийимларимни бердилар ва ҳужжатларни расмийлаштирдилар. Ўн дақиқадан сўнг зонадан ташқарига олиб чиқдилар. Мени озод қилишаётганини ва 72 моддага асосан қолган муддатни уч йил шартли жазога алмаштирганларини эълон қилдилар. Мен тегишли ҳужжатларга имзо чекдим.\nШундан кейин мени зонанинг “Тез ёрдам” машинасига ўтқаздилар ва бир неча соатдан кейин Марғилонга олиб келдилар. Марғилон шаҳар милицияси бўлимига келтириб, уларга топширдилар. Ҳужжатларни расмийлаштириш бошланди. Мен “қариндошларим қамоқдан чиққанимни билишмайди, уларга телефон қилсам майлими?”, деб сўрадим. “Майли, телефон қилинг”, дейишди. Телефон гўшагини қизим кўтарди. “Ким бу?”, деб сўрайди. “Мен, ойингман”, деб айтдим. “Ойижон!..” дея йиғлаб дод сола бошлади: “Қаердасиз?”. - Марғилондаги милиция бўлимидаман, сал туриб етиб бораман уйга, - деб айтдим.\nМилиционерлар кўчада “Тико” машинасини тўхтатдилар ва мени уйга олиб бордилар. Уйга етиб келганимда қўни-қўшниларимнинг ҳаммаси билган, тўпланиб мени кутишаётган экан. Қучоқлашиб кўриша бошладик, опа-сингилларим, қариндошларим етиб келишди. Озодликка чиққанимга ишонмай ўтирибман.\nЎша куни кечаси билан одам тинмади, кимдир радиодан эшитган, бошқаси одамлардан. Беш кун ўтиб қўй сўйиб келганимни байрам қилдик, карнай-сурнай, мусиқачилар ансамбли келди ... Тўйга ўхшаб кетди – 300 га яқин одам тўпланди. Одамлар олдимга келишдан қўрқмадилар, хурсандчилик қилиб қўшиқ айтдилар. Ҳаммалари микрофонга ёпишадилар, қўлларига микрофонни олиб сиз билан фахрланамиз, қайтганингиздан хурсандмиз дейишди. Ҳатто видеотасвирга ҳам олишди, ҳозир монтаж қилишаяпти...\n- Соғлиғингиз қандай? Оғир оперция қилишибди...\n- Тўққизинчи июнь куни ташхис марказига бордик. Қирқ иккита касаллик топишди (камқонлик, қандли диабет, юрак ҳасталиги, панкреатит, радикулит, тромбофлебит ва шунга ўхшаш дардлар). Текширишни тугатмадилар; бачадонимни олиб ташлаганларини айтдим, бу соҳани ҳали текширганлари йўқ. Бу дардларнинг барчасини қамоқда орттирдим. Тергов қилаётганларида, 2005 йилдаёқ менга амнистия бўйича озод қилинишимни таклиф этдилар. “Менга амнистия керак эмас, амнистия жиноятчилар учун. Мен жиноят содир этганим йўқ. Судда айбим йўқлигини исботлайман”, - деб айтдим.\nАввалига мени 2 та модда билан айбладилар, кейин яна 16 та модда қўшиб қўйдилар, жами 18 та бўлди. “Буям озлик қилса, яна қўшинглар, барибир айбим йўқлигини исботлайман”, - дедим. Судда прокурор 9 йил сўради, 8 йил беришди.\nШундан кейин мени авфнома (қариндошларидан озиқ-овқат ва зарур нарсалар жўнатмаси. – Таҳр.) бердирмай қўйдилар. Қариндошларим билан “свидание” - учрашув бермадилар, шунинг учун ҳам бирорта иссиқ кийимим йўқ эди. Изоляторга қамаганларида атайнига дераза ойналарини очиб қўйишарди, мен эса иссиқ кийимсиз ўтирардим. Жуда ҳам совуқ эди... Касалман, совуқ қотдим десам, градусник олиб келиб, мана камерада ҳарорат 18 даража дейишарди. Бир марта бу градусникни текшириб кўрдим – ташқарида қор, эшик очиқ эди, ўша ерга қўйсам ҳам 18 даража кўрсатди...\nМени жуда кўп маротаба изоляторга қамадилар. Бир марта ҳушимдан кетиб қолдим. Тиббий бўлимга олиб бориб қандайдир укол қилдилар ва ўзимга келишим билан яна изоляторга олиб келиб қўйдилар. Улар мени “авфнома” ёзишга мажбур қилмоқчи бўлдилар. “Нима кераги бор сизга бу ерда ўтиришни, “авфнома” ёзиб бу ердан чиқиб кетмайсизми? Ахир бу сиз ўтирадиган жой эмас-ку”, дейишарди. Аммо мен бу ердан фақат оқланиб чиқаман дердим.\nҲамма дардларим шундан бошланди. Қаттиқ касал бўлиб қолдим. Ҳатто ёта олмай қолдим. Ўтириб ухлашга тўғри келди. Шунда бошқа аёллардан олмос топишга ёрдам беришларини сўрай бошладим. Томирларимни кесмоқчи бўлдим. Шунда улар бу гапимни бошлиқларга бориб айтдилар. Аёллар менга “Агар сизни ҳурмат қилмаганимизда топиб берардик, аммо биз сизни ҳурмат қиламиз, шунинг учун ҳам сизга олмос бермаймиз”, дедилар.\nОперацияга олиб кетаётганларида ҳаммаси тамом, энди мени жисмонан йўқ қилишга буйруқ беришган бўлса керак, деб ўйладим. Ёнимдаги аёллар ҳам йиғлаб, “Кетманг, опрецияга рози бўлманг”, дейишарди. Мени операцияга тайёрлаётганларида куним битибди деган ҳаёл келди. Ётиб ўйлайвердим, тўғри яшадимми, қаерда хато қилдим, деган фикрлар келаверди. Қилган ишларимдан уяладиган ерим йўқ деган хулосага келдим. Ҳеч нарсага афсусланмадим.\nОперациядан олдин менга бу киста деб айтишганди. Опрециядан кейин эса Тошкент шаҳар онкология касалхонаси гинекология бўлими мудираси профессор Нигора Отахонова олдимга кириб опреция пайтида кесишганида киста эмас, бошқача ўсма борлиги аниқланганини айтди. Менга жуда кўп уколлар қила бошладилар. Шунда кўрсам, улар мени ўлиб қолишимдан жуда хавотирда эканлар. Ҳатто тезкор отряд бўлими бошлиғи Александра Дмитриевна Якубович (зонада бундайларни гестапо дейишади) 8 кун устимда ўтириб, мени парвариш қилди. Ўнинчи куни яраларимни боғлаётган врач Наргиза Зокировадан аёлларнинг ҳайз касалликлари ҳақида сўрадим. Шунда у менга операция пайтида бачадонимни олиб ташлаганларини айтди.\n- Ҳозир ҳуқуқ ҳимоячиларини озод қилишдан аввал улар учун журналистар билан учрашмасликни, интервью бермасликни, журналистика ва ҳуқуқ ҳимоя қилиш фаолити билан шуғулланмасликни шарт қилиб қўядилар. Сизга шунга ўхшаш шарт қўйишдими?\n- Йўқ, мен учун ҳеч қандай шарт қўйганлари йўқ, на ёзма равишда ва на оғзаки. Фақат Марғилон шаҳар ички ишлар бўлими бошлиғи Камолиддин Обидов аввал мени озодликка чиққаним билан табриклади, кейин эса огоҳлантирди: “Ўзингиз ўқигандирсиз, 72 модданинг мазмунини. Қандайдир қалтис ҳаракатлар бўлиб қолса яна зонага қайтишингиз мумкин. Буни унутманг”, - деб деди. 72 –чи моддада жиноят қилишни давом этса (интервью бериш ёки мақола ёзиш жиноят бўлса – мен буни давом эттираман), мени яна 5 йил 4 ойга зонага жўнатиб юборишади. Шунга қарамай, мен барибир интервью бераман ва ўз фикримни баён этаман.\n- Сизга босим ўтказишаяптими?\n- Йўқ, фақат бир марта, поликлиникадан қайтаётганмда қандайдир йигит мени видео тасвирга олаётганини кўрдим. Қизим таксини тўхтатганди, йигит тезда югуриб “Нексия”га ўтириб кетди. Аввалига уйим атрофида уч-тўртта машинанинг навбатчилик қилаётганини кўрдим, олдимга ким келаётганини текширдилар, шекилли. Ташқи кузатув. Аммо менга босим ўтказганлари йўқ. Ҳаммаси жойида.\n- Келгусига режаларингиз қандай? Ҳуқуқ ҳимояси фаолияти билан шуғулланишни давом этасизми?\n- Ҳатто зонада ўтирганимда ҳам бу фаолиятимни тўхтатмаганман. Албатта бу фаолиятимни тўхтатмайман.\nШу жойда Мўътабар суҳбат мавзусини ўзгартирди ва диктофонга қуйидаги сўзларни албатта ёзиб олишимни сўради.\n- Мени ҳибсга олганларида, маҳкума аёллар мени жуда яхши кутиб олдилар. Менинг журналист эканлигимдан ва зонага келганимдан хурсанд бўлдилар. Чунки у ер оролга ўхшаган жой, ҳеч ким ҳеч нарса қила олмайди, улар нафақат озодликдан, балки барча ҳуқуқларидан маҳрумлар. Ҳар куни зонани ва маҳбус аёлларни тушимда кўраман. Улар менинг бирор яхши иш қилишимни кутадилар. 24 март куни Қизил Хоч вакиллари келишганида аёллар уларга кўплаб муаммоларни сўзлаб бердилар. Шундан кейин режим бўлимининг бошлиғи Азамат Эгамбердиев барча хўжалик бўлими мудирларини чақиртириб: “Сизлар Қизил Хоч вакилларига бизнинг ёмон муносабатимиз ҳақида сўзлаб берибсизлар. Ўзингизга муаммо орттирдингиз, холос”, деб айтди. У кутубхонадан битта қўшиқ топди, шеърини 18 ёшли қиз ёзган экан. “Эй она юртим, жоним, ғуруримсан оримсан”, деган сўзлардан бошланади. Қўшиқ матнини завхозларга тарқатди ва аёллар ҳар куни шу қўшиқни айтишлари кераклигини айтди. Бу қўшиқ зонада ҳар куни 60 марта янграйди. Агар бирор аёлни тўхтатиб шу қўшиқни айт дейилса-ю, у айта олмаса, ички тартибни бузган бўлади. Мен шу қўшиқни айттиришни тўхтатишларини жуда ҳам истардим.


Йетим ва ногирон кизалок хакида - Узбек ибратли хикоя (реал)\nКизикарли маълумотлар 185\nVatanda.Com » Хикоялар » Йетим ва ногирон кизалок хакида\nАвтобусда одам унчалик коп емасди. Бекатда 35 йошлар атрофидаги башанг кийинган айол автобусга чикди. Кун жуда иссик, аксига олиб хамма жойлар банд Факат оркарокдаги ориндикларнинг бирида 14-15 йош атрофидаги кизча жимгина кочани томоша килиб кетарди. Айол оша томонга юрди. Лекин кизча жой беришни хайолига хам келтирмасди. Автобус жуда имиллаб кейинги бекатга келди. Яна 5-6 одам чиккач айол баттар онгайсизлана бошлади. Нихоят у каршисида отирган айоллардан бирига кизча ешитадиган килиб гапирди: "Биз йошлигимизда автобусга озимиздан катталар чикканида жой берардик. Хозирги болаларга хайронман. Масалан манави кизча (коли б-н корсатди), ота-онаси хар куни нимани оргатади, билмадим. Отиришини каранг". кизча ярк етиб айолга каради. Айол голибона назарда кизчага карарди. У хак гапни айтганидан юзида мамнуният сезиларди. кизча йерга караб жим болиб колди. Кейинги бекатда автобус тохтагач 23-24 йошлардаги бир йигит шошиб чикиб кизчанинг йонига келди. - Акажон,- кизча коз йошларини ортик тийолмади. Акаси уни котариб олди. Улар халиги айолнинг йонидан отишаркан, кизча халитдан бери уларга маноли караб турган айолга деди: "канийди ота-онам болса..." Айол жим еди. У автобусдан тушиб кизчани ногиронлик аравачасига отказайотган йигитни кузатиб колди. "Унинг ота-онаси 3 ой олдин автохалокатга учраган, факат шу кизча тирик колган", кимнингдир овози ешитилди. Автобус юрган вактда кизча отирган, бош ориндикка караб колган айолнинг козларида йош тинмасди..\nМирзо Улугбек хакида / Мирзо Улуғбек ҳақида (1394-1449)\nОзбекистон Республикаси Президентининг фармонига биноан 1994 йил Мирзо Улугбек таваллудининг 600 йиллиги муносабати билан мамлакатимизда катта тантаналар ва халкаро илмий анжуманлар отказилди. Парижда хам ЮНЙеСКО карори билан учрашувлар ва конференсиялар болиб отди. Улугбек 1394 йилнинг март ойида Ероннинг гарбидаги Султония шахрида, бобоси...\n– Қизни олиб дугонаси шошмай турсин, ёр-ёрай, шошмай турсин... – Куёв келди, куёв келди! Доира чалиб "Ёр-ёр” айтаётган қизнинг қўшиғи чала қолди. Қизлар қий-чув қилишиб, ўзларини эшикка уришди. Ҳаммалари куёвни кўришга ошиқдилар....\nТалаба кизлардан бири олдимга келиб,бироз уялиб: - Бир савол сурасам майлими? деди......\nБой аёл бир...\nБой аёл бир камбагалнинг уйи ёнидан утиб кетаётиб, уйдагиларнинг хурсандчилик килаётганини, кулаётганини эшитиб колди. Аёл хизматкорига шу уйга кириб, кандай байрамни нишонлашаётганини сурашни буюрди......\nЛАЙЛИ ВА МАЖНУН» (хажвия)\nШварснеггернинг укаси Он токкизга кирган кахрамоним Мадрайим жудаям олис кишлокда яшайди. Барваста, тогни урса толкон киладиган йигит. Юмуши битта. кишлок койларини бокади...\nЯкинда Тошкент вилояти Бостонлик туманидаги Газалкент шахарчасида икки еркак ортасида катта жанжал юзага келди. Улардан бири, мукаддам судлангани колидаги кетмон билан иккинчисинг бошига туширди. Жабрланувчи дархол касалхонага олиб кетилди. Афсуски, жарохат ота жиддий екан. Врачлар унинг хайотини саклаб кола олишмади. Жабрланувчи ертаси куни...\n25/09/2020 Антиқа ғаройиб ва ноодатий машиналарнинг фото суратлари\n22/09/2020 Сени унутаман дейиш осон\n26/09/2020 Дунёдаги машҳур ва энг қиммат кўзойнаклар\n22/09/2020 Орҳидея гули ҳақидаги 19 та қизиқарли маълумотлар\n28/09/2020 Ер юзидаги 15 та энг хавфли йўллар


Қозоғистон пойтахтида Нурсултон Назарбоевга ҳайкал ўрнатилди\n20:09 / 03.07.2021\nҚозоғистон президенти Қосим-Жўмарт Тўқаевнинг таъкидлашича, Назарбоев хатар ва вайронгарчиликларга тўла давр шароитида одамларга ўз кучига ва эртанги кунга ишонч бера олди.\nҚозоғистон президенти Қосим-Жўмарт Тўқаев мамлакатнинг биринчи президенти Нурсултон Назарбоевнинг ҳайкали очилишига бағишланган маросимда қатнашди. Ҳайкал яқинда очилган Нур-Султон парк ҳудудида жойлашган, деб хабар берди Қозоғистон президенти матбуот хизмати.\nХабарда айтилишича, Тўқаев Назарбоевнинг давлатчилик асосларини шакллантириш, давлат чегарасини делимитация ва демаркация қилиш, глобал инқирозларни бартараф этиш, мамлакатнинг халқаро обрўсини мустаҳкамлашга қўшган алоҳида ҳиссасини қайд этди.\nҚозоғистон президентининг таъкидлашича, Назарбоев хатар ва вайронгарчиликларга тўла давр шароитида одамларга ўз кучига ва эртанги кунга ишонч бера олди.\nУнинг сўзларига кўра, давлатнинг сиёсий ва иқтисодий ютуқлари асосида Қозоғистон биринчи президентининг узоқни кўра билган ташаббуслари ётади.\nБу Назарбоевга ўрнатилган биринчи ҳайкал эмас. 2020 йил июлда республика пойтахтидаги миллий мудофаа университетида Назарбоевнинг ҳайкали ўрнатилганди. Бундан ташқари, пойтахтдаги аэропорт, бир нечта таълим муассасалари, шаҳарлардаги кўчалар, парк ва майдонлар унинг номи билан аталади. 2019 йилда республика пойтахти номи Остонадан Нур-Султонга ўзгартирилган.\n22:06 / 16.07.2021\nҚозоғистонга ядро қуролини сақлаб қолиши учун 20 миллиард доллар ваъда қилинганди — Назарбоев\n15:50 / 06.07.2021\nШавкат Мирзиёев Нурсултон Назарбоев билан Афғонистондаги вазиятни муҳокама қилди\n23:52 / 01.07.2021\nНазарбоев давлат ишларини тарк эта олмаётгани сабабини тушунтирди\n22:45 / 01.07.2021\nНазарбоев Марказий Осиё мамлакатларининг бирлашиш истаги Ғарбга ёқмаслигини айтди


Абдуллоҳ ибн Умар розияллоҳу анҳу – буюк муаллимнинг буюк шогирди\nОпубликовано: 18.02.2017 17:38 | Автор: ТИИ 2 курс талабаси Алишер Шаробиддинов | Печать | E-mail\nРасулуллоҳ соллаллоҳу алайҳи васаллам муҳаббатларига сазовор бўлган ушбу улуғ зот Абдуллоҳ ибн Умар розияллоҳу анҳу милодий 614 йили (ҳ. 10-74й) Маккада туғилдилар ҳамда буюк имом, Исломнинг улуғвор шайхи ва умматнинг фақиҳи, тенгсиз муҳаддис сифатида тарих саҳнидан муносиб ўрин эгалладилар. У зотнинг кунялари Абу Абдураҳмон бўлиб, отаси Умар ибн Хаттоб розияллоҳу анҳу, онаси Зайнаб бинти Мазъун эдилар. Софийя бинти Абу Убайд билан турмуш қуриб, Солим ва Ҳамза исмли икки фарзанднинг отаси бўлган эдилар. Ёшлик чоғларидаёқ Ислом неъматига сазовор бўлганлар. Умар розияллоҳу анҳу билан бирга мусулмон бўлиб, бирга Мадинага сафар қилганлар. Саҳобий розияллоҳу анҳу ўрта бўйли, буғдойранг, тўладан келган, сочлари сийрак инсон бўлганлар. Доимо хушбўйланиб юрар эдилар.\nУ зот туш кўрсалар, ҳар доим тўғри чиқар эди. Бу ҳақда ўзлари бундай деганлар: “Мен ёш, бўйдоқ йигит эдим. Бир куни масжидда тунадим. Тушимда иккита фаришта олдимга келди ва мени бир олов олдига олиб борди. Олов қудуқ ўралгани каби ўралган эди. У ерда ўзим таниган кўплаб инсонларни кўрдим. Сўнг Аллоҳдан бу оловдан паноҳ беришини сўрадим. Шунда менга бир фаришта келиб: “Қўрқма!” – деди. Кейин тушимни Ҳафсага айтиб бердим. У Расулуллоҳ соллаллоҳу алайҳи васалламга айтди. Шунда Расулуллоҳ соллаллоҳу алайҳи васаллам: “Кечалари намоз ўқиган Абдуллоҳ мунча ҳам яхши киши!” – дедилар”. Шундан сўнг Абдуллоҳ розияллоҳу анҳу кечалари озгина ухлар, туннинг қолган қисмини ибодат билан ўтказар эдилар.\nАбдуллоҳ ибн Умар розияллоҳу анҳу суннатни маҳкам ушлаган зот эдилар. Суннатни ҳеч тарк қилмаганлар. Нофеъ айтадилар: “Ибн Умар Расулуллоҳ соллаллоҳу алайҳи васаллам намоз ўқиган ўринда намоз ўқишга ҳаракат қилардилар. Расулуллоҳ соллаллоҳу алайҳи васаллам дам олган дарахтлари остида дам олар эдилар. Ҳатто дарахтлар қуриб қолмаслиги учун сув қуйиб турардилар. У зот розияллоҳу анҳу Макка кўчаларидан ўтар, уловларини ҳар тарафга бурар эдилар ва: “Қанийди, уловимнинг изи Расулуллоҳ соллаллоҳу алайҳи васалламнинг уловлари изига тўғри келса эди!” – дердилар. Осим ибн Муҳаммад оталаридан сўзлаб берадилар: “Ибн Умар Набий соллаллоҳу алайҳи васалламнинг номларини эшитсалар, йиғидан ўзларини тия олмас эдилар”.\nУ зотнинг фазилатларидан яна бири шу эдики, сахийлик ва тақво ҳамда парҳезкорликда танилган эдилар. Кунларнинг бирида бир киши: “Эй яхши инсоннинг ўғли!” – деб, Абдуллоҳ ибн Умар розияллоҳу анҳуга мурожаат қилди. Шунда Абдуллоҳ розияллоҳу анҳу: “Мен яхши инсон эмасман. Мен Аллоҳнинг бандаларидан бириман. Аллоҳнинг жаннатини умид қиламан, жаҳаннамидан қўрқаман”, – деб жавоб бердилар.\nАбдуллоҳ розияллоҳу анҳу Қуръон ўқисалар, тинмай йиғлар эдилар. Кунларнинг бирида у зот розияллоҳу анҳу “Мутоффифун” сурасидан 6 оят ўқидилар ва йиғлаб юбордилар. Аммо суранинг давомини қироат қила олмадилар.\nУ зот розияллоҳу анҳунинг сув соладиган бир идиши бор эди. Ҳар кеча намоз ўқир ва ўринларига бориб ётар эдилар. Бироз вақт ўтиб, ўринларидан турар эдилар-да, ўша идишдаги сув билан таҳорат қилиб, яна намоз ўқир эдилар. Бу ҳолат бир кечада тўрт-беш марта такрорланар эди.\nНабий алайҳиссаломнинг вафотларидан кейин Абдуллоҳ розияллоҳу анҳу Шом, Форс, Миср ва бир қанча ҳудудларда бўлдилар. Мадинага қайтганларидан кейин Усмон ибн Аффон розияллоҳу анҳу Ироқдаги маълум вилоятларга волий бўлишни таклиф қилдилар, аммо Абдуллоҳ розияллоҳу анҳу томонларидан рад жавобини олдилар. Али ва Муовия розияллоҳу анҳумолар ўртасида тушунмовчиликлар келиб чиққанидан кейин Маккага кўчиб кетдилар. Умрларининг сўнгги олтмиш йилини фатво бериш, ўзларидан кейинги авлодга илм улашиш билан ўтказдилар.\nАбдуллоҳ ибн Умар розияллоҳу анҳуга: “Биз томонларда бир тоифа одамлар чиқди. Қуръонни ўқийдилар, илм талаб қиладилар, лекин уларда тақдир йўқ, ишлар ўз вақтида янгидан бўлишини даъво қиляптилар”, дейилди. Шунда Ибн Умар розияллоҳу анҳу: “Агар ўшаларни учратиб қолсанг, хабар бериб қўйки, албатта, мен улардан холиман. Улар ҳам мендан холидирлар. Аллоҳга қасамки, агар улардан бирининг Уҳуд тоғичалик олтини бўлиб, уни Аллоҳ йўлида инфоқ-эҳсон қилса ҳам, то тақдирга иймон келтирмагунича, Аллоҳ бу эҳсонни ундан қабул қилмайди”, – дедилар. Абдуллоҳ ибн Умар розияллоҳу анҳу бу гаплари билан ўз даврларида залолатга кетган фирқаларга қарши курашишларини билдирмоқдалар.\nУ зот розияллоҳу анҳу ҳадис ривоят қилишда пешқадам саҳобалардан бири ҳисобаланадилар. Ҳадисларни Набий алайҳиссаломдан, тўрт хулофи рошидиндан, Муоз ибн Жабал, Оиша бинти Абу Бакр, Абу Ҳурайра, Билол ибн Рабоҳ ва бошқа кўплаб саҳоба розияллоҳу анҳумлардан ривоят қилганлар. Абдуллоҳ розияллоҳу анҳудан Абдуллоҳ ибн Аббос, Жобир ибн Абдуллоҳ ибн Амр, Абу Салама ибн Абдураҳмон, Урва ибн Зубайр каби юздан ортиқ саҳобий ва тобеиънлар ҳадис ривоят қилганалар. Абдуллоҳ розияллоҳу анҳу ҳадис ривоят қилиш билан бирга ҳадислар матнига диққат билан эътибор берар эдилар. Қандай эшитган бўлсалар, шундай айтиб берардилар. Бу борада у каби инсон топилмас эди. Ривоят қилган ҳадислари сони 2630 тага етади. Улардан Имом Бухорий ва Муслим биргаликда ривоят қилган ҳадислари сони 168 та, Имом Бухорий ёлғиз ривоят қилганлари сони 81 та, Имом Муслим ёлғиз ривоят қилганлари сони 31 тани ташкил этади.\nАбдуллоҳ розияллоҳу анҳу ҳижрий 74 йили Маккада вафот этадилар. Жанозаларини Ҳажжож ибн Юсуф Сақафий ўқийдилар.\nИбн Умар розияллоҳу анҳу вафот этганларида Абу Салама ибн Абдураҳмон: “Ибн Умар фазлда оталари Умар розияллоҳу анҳу каби эдилар”, – деган эдилар.\nАллоҳ таоло Абдуллоҳ ибн Умар розияллоҳу анҳудан рози бўлсин!


Дэвид Кей: “Ироқда оммавий қирғин қуроллари борлиги даргумон”\n“Ўтган йили уруш бошланишидан олдин Ироқда катта миқдордаги ғайриқонуний қурол бўлгани эҳтимоли жуда “Ўтган йили уруш бошланишидан олдин Ироқда катта миқдордаги ғайриқонуний қурол бўлгани эҳтимоли жуда кам”.\nБундай баёнотни чоршанба куни Вашингтонда АҚШ Сенатининг Қуролли кучлар бўйича қўмитаси олдида қилган чиқиши чоғида АҚШнинг қурол-аслаҳа бўйича собиқ етакчи инспектори Дэвид Кей берди.\nЎтган жума куни Дэвид Кей Ироқда оммавий қирғин қуроллари қидирувини олиб борган гуруҳ раҳбари лавозимидан истеъфо берганидан буён, бу унинг биринчи очиқ баёноти бўлди:\n- Шу кунга қадар Ироқда инспекторларнинг қурол топиш ҳаракатлари анча жиддий бўлганига қарамай, у ерда катта миқдордаги кимёвий ва биологик қурол бўлгани даргумон.\nШундай дер экан, Дэвид Кей, умуман олганда Ироқда ман этилган турдаги қурол топилиши эҳтимолини инкор этиб бўлмаслиги, аммо ўзи бунга ишонмаслигини билдирди. Собиқ инспектор, шунингдек, Ироқда қидирув ишларини олиб борган гуруҳ у ерда ҳатто кичик миқдордаги кимёвий, биологик ва ядровий қуролнинг мавжудлигини тасдиқловчи далилларни қўлга киритмаганини айтди:\n- Ироқдаги қуроллар бўйича қидирув гуруҳи олти ой ёки олти йилдан кейин ўз ишини якунлаганида, “сиз ҳамма ерларни бориб кўрмадингиз, оммавий қирғин қуроллари бошқа ерда яширилган бўлиши мумкин эмасми?”, деб сўрайдиганлар ўшанда ҳам топилади. Ва бу саволга “ҳа, шундай бўлиши мумкин”, дея жавоб бериш тўғри бўлади.\nАҚШ Президенти Жорж Буш Ироқ урушини Саддам Ҳусайн режими оммавий қирғин қуролларига эга, деган иддао билан бошлаган эди. Дэвид Кей фикрича, Ироқда бу турдаги қуролларнинг ҳамон топилмагани АҚШ разведка хизмати фаолиятидаги камчиликларни намойиш қилмоқда. Кей разведка фаолиятини такомиллаштириш керак, деб ҳисоблайди. Аммо айни вақтда у оммавий қирғин қуролларини топиш умуман мураккаб ишлигини эътироф этади.\nЎтган йилда Буш маъмурияти томонидан Ироқдаги оммавий қирғин қуролларини қидириш ишларини олиб боражак гуруҳ раҳбари этиб тайинланганида, Дэвид Кей мамлакатда ғайриқонуний қурол бор, деб ўйлашини айтган эди. Унинг чоршанба кунги чиқиши катта шов-шувга сабаб бўлди. Жорж Буш мухолифлари Кей баёнотларидан иқтидордаги маъмуриятга қаратилган танқидни кучайтириш учун фойдаланмоқдалар. Демократлар партиясининг айрим намояндалари Ироқ урушини бошлашга шошилган маъмурият Марказий Разведка Бошқармасига босим қилган, натижада бу идора Ироқдаги оммавий қирғин қуроллари таҳликасини бўрттириб кўрсатган, дея таъкидламоқдалар. Бироқ Дэвид Кей бу тахминларни рад этди. Кейнинг билдиришича, қатор мутахассислар билан суҳбатлашганидан сўнг инспектор уларнинг ҳеч бирига босим кўрсатилмаганига иқрор бўлган.\nАйни вақтда Ироқда оммавий қирғин қуролларини топишга қаратилган ишлар давом этяпти.